Australiako suteek kolokan jarri dute Scott Morrison lehen ministroaren gobernua | Mundua | Berria\nAustraliako suteek kolokan jarri dute Scott Morrison lehen ministroaren gobernua\nMorrisoni «Zer moduz Hawaiien, lagun?» galdetzen dion kartel bat, joan den ostiraleko protestetan. STEVEN SAPHORE / EFE Tamaina handiagoan ikusi\nScott Morrison Australiako lehen ministroa ez da salbatu herrialdea kiskaltzen ari diren suteen sugarretatik. ScoMo ezizenaz ezaguna den buruzagiak Hawaiin (AEB) amaitu nahi izan zuen 2019. urtea, familiarekin oporretan; bitartean, ordea, Australia inoizko suterik gogorrenak pairatzen ari zen, eta Morrisonen bidaiak herritarren haserrea eragin zuen. Kritikek itzultzera behartu zuten lehen ministroa. Kezka agertu zuen berehala, baina egun batzuk geroago Bronteko hondartzan (Sydney, Australia) igerian agertu izanak ez zuen askorik lagundu haren aurkakoen samina apaltzen.\nIka-mika artean bizitzera ohituta dago ScoMo; 51 urteko politikari kontserbadore hori 2018. urtean heldu zen kargura, ekologismoaren aurkako diskurtso gogor bati esker. Morrison kristau protestantea eta gizon sinestuna da, eta homosexualen ezkontzen aurka egiteagatik bilakatu zen ospetsu diputatu zenean, baita immigrazioaren aurkako politikak aplikatzeagatik ere —2013 eta 2014 artean Migrazio ministro izan zen—. Estilo zuzen eta eztabaidatsu horrek lehen ministro bilakatu zuen; orain, baina, nahiko lan izango du herritarren babesa berreskuratzeko, Ozeaniako herrialde handienak azken urteetan bizi izan duen krisirik larrienean.\nHala erakusten dute azken egunetako protestek. Ostiralean milaka pertsona bildu ziren hainbat hiritan, gobernuari suteen aurkako ekintzak eskatzeko, klima larrialdiaren aurkako neurriak exijitzeko, eta, bide batez, Morrisonen dimisioa galdegiteko. Mundu mailan jarduten duten Extinction Rebelion eta Students for Climate mugimenduek antolatu zituzten manifestazioak hiriburuetan; herri txikiagoetan mobilizatu ziren baserritarrak, berriz, ScoMo-k galdu duen babesaren erakusgarri dira.\nGobernuak herrialdearen aberastasuna kudeatzeko duen modua ere jarri dute ezbaian protestek; armada izan da erakunderik seinalatuena. Gaur egun, Australiak urtean 35.000 milioi euro inguru bideratzen ditu gastu militarrera, manifestarien arabera, «existitzen ez den aurkari bati aurre egiteko». Orain, berriz, larrialdiari aurre egiteko baliabide falta duela erakutsi du Australiak, eta, besteak beste, Kanadako eta AEBetako erreskate taldeak ari dira suteetan laguntzen.\nEgoera oso larria da, eta konponbideak jartzeko ezer gutxi egitea egotzi diote gobernuari. Dagoeneko gutxienez 27 pertsona hil dira urrian hasi ziren suteen ondorioz —horietatik hiru, suhiltzaileak—; mila milioi animalia inguru ere bai; 2.000 etxe eta lau milioi hektarea baino gehiago erre dira —ia bi aldiz Euskal Herriaren azalera—; eta suteen ondorioz nabarmen handitu da atmosferara isuritako karbono dioxido kantitatea. Australia hego-ekialdean 200 sute aktibo daude; Hegoaldeko Gales Berria eskualdean, 139; horietatik 69 kontrolatu gabe oraindik. Milaka pertsona euren herrietan harrapatuta daude, hainbat errepide moztuta daudelako, eta asko etxeetatik atera behar izan dituzte: Victoria eskualdeko Mallacoota herrikoak, adibidez.\n2020. urtea hastearekin batera, bere ideietatik asko aldendu gabe, Morrisonek hainbat keinu egin dizkie aldaketak eskatzen dizkiotenei. Edo saiatu da behintzat. Lehen ministroak bisita egin zien suteen aurkako brigadei, eta suteek gogor jo duten Cobargo hirian (Hegoaldeko Gales Berria, Australia) ere izan zen. Mugimendu horiek, ordea, ez dituzte sortu lehen ministroak behar zituen irudi positiboak: hainbat suhiltzailek uko egin zioten lehen ministroa agurtzeari, eta Cobargoko herritarrek agiraka egin zioten. Komunikabideei eginiko adierazpenetan, suhiltzaileek egotzi zioten ez dakiela zer den bizitzen ari direna. ScoMoren jarrerak eta sua eragiten ari den kalteak klima larrialdiaren inguruko kontzientzia areagotu du Australian; hilabete batzuk lehenago —2019ko maiatzean—, Morrison boterera heldu zen ekologismoaren aurkako programa batekin.\nErantzuna ikusirik, ez da hori izan Morrisonek egin duen ekintza bakarra: joan den larunbatean iragarri zuen suteen aurka egiteko aurrekontua handituko zuela, baita Australiako eta Zeelanda Berriko armadak mobilizatuko zituela ere. Horretaz gain, suteen ondorioetatik berreskuratzeko agentzia nazional bat sortuko duela iragarri zuen, eta eztabaida sortu duten adierazpen batzuk ere egin zituen: «Nik eta nire gobernuak beti onartu dugu klimatologiak eta suteek klima larrialdiarekin duten lotura».\nOrain arte ez du egin aitorpen hori Morrisonek, eta hondamendi naturaltzat jo ditu suteak. Sua hasi eta gutxira zera esan zuen: «Emisioak murrizteko politika gogorragoak ezartzeak enplegua galtzea ekarriko luke». Klima larrialdiarekiko jarrera horretan alboan izan ditu herrialdeko komunikabide nagusiak, Rupert Murdoch handikiak kontrolatzen dituenak. 2018. urtean gobernura heldu zenetik, ikatzaren industriaren aldeko jarrera sutsua erakutsi du Morrisonek —Australia munduko ikatz esportatzaile handiena da—; besteak beste, oraindik diputatu zenean, ScoMok ikatz zati bat atera zuen Australiako Kongresuko agerraldi batean; «ikatzak ez du minik egiten», esan zuen. Lehen ministroaren proiektu izarretako bat da Queensland eskualdean ikatz meategi bat zabaltzea, Indiako Adani Taldeak kudeatuko duena. Munduko meategi handienetako bat izango da. Gobernu kontserbadoreak martxan mantentzen ditu ikatzarekin funtzionatzen duten zentral elektrikoak, Parisko Akordioan konpromisoa hartu zuen arren 2030erako isuriak %26-28 artean murrizteko. Adituen arabera, egungo garapenarekin ez du beteko helburu hori.\nAustraliako biztanleriaren zati handiena hego-ekialdean biltzen da; bertan daude Melbourne, Sydney eta Canberra hiriburua. Azken biak ke hodei etengabe batek estali ditu azken egunetan, eta Canberra munduko hiririk kutsatuena izatera heldu da; ehun metro eskasera ikusteko arazoak izan dituzte bertako biztanleek. Larrialdi egoera ezarrita dago Hegoaldeko Gales Berrian, eta ez da gutxiagorako: urtarrilaren 4an 48,9 graduko tenperatura erregistratu zen Penrithen, Sydney erdigunetik 100 kilometrora dagoen herri batean.\nScoMori amaitzen ari zaio duen berme politikoa. «Ez da eztabaidarako garaia, ekintzetarako garaia baizik», esan zuen joan den astean. Interes ekonomikoak alde batera utzi eta suteak itzaltzekoa bai, bederen.\nPoliziak 25 lagun hil ditu Rio de Janeiron\n«Sute hauek erakusten digute nolakoa izan daitekeen etorkizuna»


Recloses - Wikipedia, entziklopedia askea.\nCatherine Triolet (en)\n48°20′52″N 2°38′30″E / 48.3478°N 2.6417°E / 48.3478; 2.641748°20′52″N 2°38′30″E / 48.3478°N 2.6417°E / 48.3478; 2.6417\nBourron-Marlotte, La Chapelle-la-Reine, Fontainebleau, Grez-sur-Loing, Ury eta Villiers-sous-Grez\n338 (%55) 297 (%48.4)\nRecloses Frantziako udalerria da, Sena eta Marne departamenduan dagoena, Île-de-France eskualdean. 2013an 687 biztanle zituen.\n2007an Recloses udalerrian erroldatutako biztanleak 687 ziren. Familiak 260 ziren, horien artean 68 pertsona bakarrekoak ziren (32 bakarrik bizi ziren gizonak eta 36 bakarrik bizi ziren emakumeak), 68 seme-alabarik gabeko familiak ziren, 112 seme-alabak dituzten bikoteak ziren eta 12 seme-alabak dituzten guraso-bakarreko familiak ziren.\n2007an 373 etxebizitza zeuden, 267 familiaren etxebizitza nagusia ziren, 72 bigarren erresidentzia ziren eta 34 hutsik zeuden. 349 etxeak ziren eta 22 apartamentuak ziren. 267 etxebizitza nagusietatik 228 bere jabearen bizilekua ziren, 30 alokairuan okupaturik zeuden eta 9 doan lagata zeuden; 4 etxek gela bat zuten, 17 etxek bi zituzten, 32 etxek hiru zituzten, 57 etxek lau zituzten eta 157 etxek bost zituzten. 195 etxek euren parking plaza propioa zuten azpian. 104 etxetan ibilgailu bat zegoen eta 144 etxetan bat baino gehiago zituzten.\nRecloses udalerriko biztanleria-piramidea 2009an .\n2007an lan egiteko adina zuten pertsonak 445 ziren, horien artean 336 aktiboak ziren eta 109 inaktiboak ziren. 336 pertsona aktiboetatik 318 lanean zeuden (172 gizon eta 146 emakume) eta 18 langabezian zeuden (5 gizon eta 13 emakume). 109 pertsona inaktiboetatik 38 erretiraturik zeuden, 33 ikasten zeuden eta 38 "bestelako inaktibo" gisa sailkaturik zeuden.\n2009an Recloses udalerrian 272 unitate fiskal zeuden, 704,5 pertsonek osaturik. Pertsona bakoitzeko diru-sarrera fiskalaren mediana urteko 27.983 euro zen.\n2007an zeuden 27 komertzioetatik, 1 material elektrikoaren fabrikazioko enpresa zen, 1 bestelako produktu industrialen fabrikazioko enpresa zen, 3 eraikuntza enpresak ziren, 4 ibilgailuen saltze eta konpontze enpresak ziren, 1 ostalaritza eta jatetxe enpresa zen, 1 informazio eta komunikazio enpresa zen, 3 higiezinen enpresak ziren, 11 zerbitzu enpresak ziren eta 2 administrazio publikoko enpresak ziren.\n2009an zeuden norbanakoentzako 6 zerbitzu publikoetatik, 1 margolaria zen, 1 zurgina, 1 iturgina eta 3 higiezinen agentziak.\n2000. urtean Recloses udalerrian 3 nekazaritza-ustiategi zeuden.\nBNF: 152757254 (data)\nOrriaren azken aldaketa: 15 martxoa 2021, 15:56.


Txaketuaneko bidegurutzea kontrolatzeko kamera bihar jarriko da martxan — Berbia\nTxaketuaneko bidegurutzea kontrolatzeko kamera bihar jarriko da martxan\nBidegurutzea trafikorako itxita dagoenean baimendutako ibilgailuak soilik pasatzen direla zainduko da\nTxaketuaneko bidegurutzea trafikorako itxi egiten da ostiral arratsaldetan, larunbat eguerditik igande gauerdira eta jaiegunetan. Bidea oztopatzen duten bi hesi jarri izan dira errepidean. Baina beti ez da debekua betetzen eta zenbait gidarik oztopoa saihestuta aurrera egiten dute. Hesiak alde batera kenduta edo apurtuta ere agertu izan dira. Sistema eraginkorrago baten bila ibilgailuen sarbideak kontrolatzeko kamera jartzea erabaki zuen udalak.\nMatrikula irakurle sistema instalatu da eta beharrezko frogak egin ondoren, bihar jarriko da martxan. Kamera Unibertsitate etorbideko 4 zenbakian dagoen zutabean dago eta bertatik, Unibertsitate etorbidetik bi norabideetan pasatzen diren ibilgailuak kontrolatuko dira. Baita Kale Zaharra eta Foruen enparantzako sarrerak ere. Horrela, baimendutako ibilgailuak eta ordutegitan soilik sartzen direla zainduko da. Inguruan, trafikoa kamera bidez zaintzen den gunea dela adierazten duten kartelak jarri dira.\nTxaketuaneko bidegurutzea ostiraletan 16:00tatik larunbata 7:45 bitartean eta larunbata eguerditik igandea gauerdira bitartean ixten da, baita jaiegunetan ere. Baimenik ez duten ibilgailuek beraz, ezin dute pasa eta hori zainduko da matrikula irakurle sistema duen kameraren bidez. Zerbitzu publikoek soilik dute edozein unetan bertatik pasatzeko baimena, hau da, Herribusak eta taxiek, sanitarioek, ertzain eta udaltzainek nahiz botikak hornitzeaz arduratzen diren ibilgailuek. Trafikora itxitako gunetik baimenik gabe pasatzen den ibilgailuaren jabeari 200 euroko isuna jarri dakioke.\nBihar martxan jarriko den kamera bidezko zaintza sistema hilabeteko atzerapenez hasiko da lanean, ezezagun batzuk manipulatu egin baitzuten maiatzean jarri zenean. Mugitu egin zuten eta fokoa aldatu zioten. Berriro jarri denean askoz gorago kokatu da.


Ikastaro-kategoriak gehitu/editatu - MoodleDocs\n► Ikastaro-kategoriak gehitu/editatu\nKokapena: Gunearen kudeaketa > Ikastaroak > Ikastaroak gehitu/editatu\nIkastaro-kategoriek Moodle gune bateko partaide guztientzako ikastaroak antolatu egiten dituzte. Bestelakoak da berezko ikastaro-kategoria Moodle gune berri batean. Ikastaro-sortzaileak edo kudeatzaileak Bestelakoak kategorian sar ditzakete ikastaro guztiak. Hala ere, irakasle eta ikasleek errazago aurkituko dituzte beren ikastaroak kategoria deskribatzaileetan antolatuta badaude.\nKategoria bateko ikastaroen zerrendak berez erakutsi egiten ditu irakasleak eta ikastaro bakoitzaren laburpena. Kategoria bateko ikastaro kopurua 9tik gorakoa bada (10 edo gehiago), irakasle eta laburpenik gabeko zerrenda laburra erakutsiko da.\n1 Kategoria gehitu\n2 Kategoria editatu\n3 Azpikategoriak editatu\n4 Kategoriak ezkutatu\nJende askok antolatzen ditu ikastaroak sailka edo ikasgune edo gaika. Probatu aldez aurretik antolaketa erabiltzaile gutxirekin ikastaro-kopuru handia sortu baino lehen, ondoren horiek batetik bestera mugitzen ibili beharrik ez izateko.\nKategoriak gehitzea ondo erraza da:\nGunearen kudeaketa bloketik, sakatu Ikastaroak eta ondoren "Ikastaroak gehitu/editatu".\n"Ikastaro-kategoriak" orriaren beheko aldean "Beste kategoria bat gehitu" botoia dago. Sakatu hori eta bete kategoria berriaren izena eta sakatu "Aldaketak gorde"-ri.\nMoodle 1.9-n kategoriak edita ditzakezu eta horrela Goragoko kategoria aldatu ahal izango duzu (beharrezko bada), kategoriaren izena aldatu edo ikastaro-kategoriaren deskribapena editatu eta kategoriarako itxura bat behartu (gaituta badago Kudeaketa blokea > Itxura > Itxurak > Itxuraren ezarpenak).\nKategoria ikusten bada, erabiltzaileek ikastaro-kategoriaren deskribapena erakutsiko zaie kategorian sartzen direnean, ikastaroen zerrendaren gainean.\nIkastaro-azpikategoriak sor daitezke ikastaro-kategoria berria gaineratuta eta "Mugitu kategoria hona:" zabaltzen den menua erabilita kategoria berria beste baten barrura sartuz. Era beran sor daitezke azpi-azpikategoria, e.a.\nMoodle 1.9-rekin ari bazara, zuzenean gainera dezakezu azpikategoria nahi duzun kategorian. Besterik gabe sartu ikastaro-kategorian, aktibatu edizioa eta sakatu 'Azpikategoria gehitu'-ri.\nErraz asko ezkuta edo erakutsi daitezke kategoriak hemendik: Kudeaketa blokea > Ikastaroak > Ikastaroak gehitu/editatu. Sakatu kategoria erakusteko edo ezkutatzeko botoiari. Ezkutatutako kategoriak kudeatzaileek bakarrik ikusiko dituzte. Berez, ezkutatutako kategoria bateko inongo ikastarorik ez da egongo ikasleen eskura baina Kudeaketa > Hasiera-orria >Hasiera-orriaren ezarpenak-era joan zaitezke eta 'Ezkutuko kategorietako ikastaroak ikusten utzi' laukitxoa markatu.\n'Kategorien zerrenda' edo 'Ikastaro eta kategorien zerrenda' hasiera orrietan agertuko diren kategoren kopurua mugatu egin ahal duzu zure config.php-n ondorengo lerroa sartuta:\nBertan n izango da erakutsi nahi duzun gehinezko kategoria-kopurua.\nKategorien ezarpenak editatu Moodle 1.9-tik aurrera\nUsing Moodle-eko eztabaida foroak:\nOrrialdearen azken aldaketa: 09:15, 6 Urria 2008.


Enpresa-lankidetzarako webgune berri bat sortu da\nPlataforma berri horri esker, Europako hego-mendebaldeko enpresa berrien eta herrialdez haraindiko enpresa eragile, aditu, erakunde eta agenteen arteko lankidetza indartuko da\nV. Enpresa Digitala Invest: negozioetarako aukera berri bat\n“Lankidetzan jardutea, lehiakortasuna handitzeko” izenburupean, EAEko enpresak bilduko ditu Tecnaliak azaroaren 20an eta 21ean, enpresen lehiakortasuna hobetzeko antolatutako sektore anitzeko topaketa batean.\nTranscreativak transferentzia teknologikoa eta gizarte-kohesioa uztartu ditu industria sortzaile eta kulturalen sektorean\nTECNALIAk egin duen mapeatze teknologikoari esker, teknologia erabilgarrien eta enpresen beharren mapa teknologiko bat osatu da.\nTECNALIAk enpresa berrien eta enpresa eragileen arteko konexioa sustatuko du\nFrantziako, Portugalgo eta Espainiako iparraldeko enpresen arteko lankidetzarako aukerak bultzatzea da helburua\nTECNALIAk plataforma bat garatuko du produktuak beren bizi-zikloan etengabe hobetzeko\nZerbitzuen helburua izango da produktuek funtzionamenduan duten errendimendua hobetzea.\nTECNALIAK EKOETXE-REN NEGOZIO EREDUA BERDISEINATU DU\nGainera, bere produktuen energia-eraginkortasuna hobetu du ikerketa-proiektu baten esparruan\nTECNALIAk “WAKE UP: Deskonektatu berriro konektatzeko” ekimena jarri du martxan\nEtxeko energia-kontsumoko ohiturak hobetzea\nTECNALIAren Berrikuntza Sistemen Unitatea aktiboki parte hartzen ari da etxeetako energia-kontsumoko ohiturak hobetzeko BewareE europar proiektuan, familien energia-fakturan aurrezteko ekimenak bultzatuz.\nI+G, krisiaren aurkako errezetarik onena\nBerrogeita hamar ikertzaile europarrek —Europako teknologia-korporazio nagusienetako kideak guztiak— Joint Institute for Innovation Policyk sustatutako topaketan parte hartu zuten 2009ko ekainaren 24an, TECNALIAren egoitzan.


Langileei entzungor eginez CAF-ek egingo du Jerusalemgo tranbia - Goierriko Hitza : Goierriko Hitza\nCAF enpresak eginiko tranbia. / Argazkia: CAF\nCAF Taldeak eta Saphir eraikuntza-enpresak osatututako TransJerusalem J-Net Ltd kontsortzioa hautatu dute Jerusalemgo tranbiaren proiektua esleitzeko. Operazioaren bolumen osoa 1.800 milioi eurotik gorakoa da, hauetatik 500 dagozkio CAF enpresari. Bideko 27 kilometro berri, 53 geltoki eta depositu batzuk eraikitzeaz gain, 114 Urbos tranbia berri diseinatu eta hornitu eta dagoeneko zerbitzua ematen ari diren beste 46 birgaitzea jasotzen du kontratuak. Proiektua aurten hasiko da eta sare berria 2025ean lanean egotea aurreikusten da.\nUrtarrilaren amaieran egin zuten langileek Jerusalemgo tranbiaren lehiaketatik hautagaitza kentzeko. Langile batzordeko sindikatuek; ELA, LAB, CCOO eta ESK sindikatuek dute ordezkaritza; Israelek okupatutako lurretan erabiliko den tranbia egitea baztertzen dute, honen koloniak lotuko baititu tranbiaren ibilbideak. Langileek eskaera hau egin zutenean Palestina Askatzeko Erakundeak esker ona adierazi zien, europako langileentzat eredu zirela esanez.


Euskaraldia: ailegatu da eguna - Uribe kosta - 2018-11-22 - Hiruka.eus\nEuskaraldia: ailegatu da eguna\nHiruka.eus 2018-11-23 12:16\nEuskaraldia hizkuntza-ohiturak hamaika egunez aldatzeko ariketa soziala martxan ipiniko dute gaur, abenduaren 23an, Euskal Herri osoan. Hala, Uribe Kostako herri denetan dozenaka ekitaldi egongo dira abenduaren 3ko Euskararen Nazioarteko Egunera arte. Bestalde, aukeratutako rolaren (Ahobizi, Belarriprest eta Irribizi) txapak eskuratzeko aukera egongo da herri bakoitzean.\nEuskaraldiaren 11 egunetan zehar hizkuntza-ohiturak aldatzea izango da helburua eta, hori errazteko, ohiturak aztertu eta euskarari ekitea gomendatzen dute antolatzaileek. Halaber, zailtasunen aurrean amore ez ematea, hartutako erabakiari eustea eta ikurra agerian eroatea eskatzen dute.\nUribe Kostako herrietako ekitaldi denak HIRUKAk atera duen gailu mugikorretarako app-an kontsulta daitezke. Hemen klik egitez eskura daiteke.\nEuskal Herri osoan, denera 196.000 lagunek eman dute izena Euskaraldian, parte-hartze zabala izango da beraz gaur martxan ipiniko den ariketan. Partaide horietatik %74ek eman dute ahobizi modura jarduteko izena eta %26 arituko da belarriprest rolean.\n18:00 Euskara-eskola hasiberrientzat, talo-janagaz, Stay and Job egoitzan.\n19:45 Kalejira Sabino Arana kalera. Horren ostean, argazki-erraldoia udal-pilotalekuan.\n19:30 Hasiera-ekitaldia, Irailaren 23a plazan. Horren ostean, Kantagunea.\n17:30 Irekiera-ekitaldiak, Telletxen, Xake plazan, Bidezabalen eta Malakaten.\n20:00 Euskaraldiari ondo-etorria, Burrunba elektro-txaranga ibiltariagaz.\n19:30 Hasiera-ekitaldia, Boulevardean. Dantzak, bertsoak, txalaparta, txistulariak eta Euskaraldiaren koreografia ikasteko saioa egongo dira.\nAzaroaren 23tik Abenduaren 3ra arte\nArte Ederretako Fakultatetik urriaren 10ean zabaldu den ideia lehiaketan aukeratuko diren ekintzak (ekintza performatiboak, esku-hartze artistikoak, esku-hartze muralak edota bestelakoak) garatuko dira.\n19:30 Mintza-poteoa, Armintzan.\n19:00 Ondo-etorria, Ontziola plazan. Bertoko hamaikakoaren agerraldia eta Tor magoaren saioa egongo dira.\n19:00 Kantu-jira herrian zehar, udaletxetik abiatuta.


Belauneko artikulazioaren gonartrosiaren tratamendua: botikak eta metodo herrikoiak / Krema Motion Free\nBelauneko artikulazioaren gonartrosiaren tratamendua - artikulazio artikulazioa eta hezur ehuna suntsitzen dituen endekapenezko distrofia patologiari aurre egiteko metodo konplexuak. Medikuek - ortopedistak eta zirujauak - droga-terapia, prozedura fisioterapeutikoak, masajea, egoera arintzeko, mina murrizteko eta belauneko artikulazioa mugikortasunera itzultzeko konplexuak gomendatzen dituzte. Farmakoen tratamendua eta fisioterapia eraginkorrak dira gonartrosia lehen fasean badago. Gaixotasuna alde batera uzten bada, artikulazioetako ordezko kirurgiara jo ohi da.\nMedikuntza tradizionalaren eta alternatibaren metodoak ere asko erabiltzen dira, adibidez, hirudoterapia, harearekin berotzea, sendabelarretan oinarritutako konpresak, Txinako igeltsuak, Tibeteko baltsak. Gonartrosiaren tratamendu herrikoia duten erremedioak erabili aurretik, medikuarekin kontsultatu behar da aukeratutako teknikaren egokitasunaz.\nBelauneko gonartrosi terapia\nTeknika terapeutikoa aukeratzea gaixotasuna dagoen fasearen, gaixoaren historiako beste gaixotasunen eta organismoaren ezaugarri indibidualen araberakoa da.\nBelauneko gonartrosia egiteko agindutako sendagaien helburu nagusiak:\nhanturazko prozesua gelditu;\nartikulazio artikulazioan endekapenezko aldaketak inhibitzea;\nbelauneko artikulazioaren galdutako mugikortasuna berreskuratu.\nGonartrosirako sendagaiak honela banatzen dira:\nmina arintzeko eta antiinflamatorioak;\nbitamina eta mineral konplexuak.\nPilulek emaitza ikusgarriak ematen ez badituzte, artikulazioan zuzenean injektatzen diren injekzioetara jotzen dute. Prozedura horri blokeoa deritzo. Kondroprotektoreak, anestesikoak, kortikoideen hormonak, azido hialuronikoa erabiltzen dira injekzioetarako.\nGaixo bati 1. mailako gonartrosia diagnostikatzen bazaio, honako hau aginduko zaio:\nHanturoen aurkako sendagaiak. Pilula hauek bigarren mailako efektuen intzidentzia handia dute, beraz, ez dira denbora luzez hartu behar, bestela, pertsona batek higadura eta urdaileko ultzerak sor ditzake.\nLarruazalaren efektu narritagarriak dituzten ukenduak, besteak beste, erle pozoia, sugearen pozoia, pipermina ateratzea eta bestelako prestakinak.\nGlukosaminoglikanoak edo kondroprotektoreak natural, konplexu eta monopreparazioetan banatzen dira. Mina murrizten dute, kaltetutako artikulazioan mugikortasuna berreskuratzen dute eta endekapenezko prozesuak inhibitzen dituzte.\nGarrantzitsua da jakitea. Kondroprotektoreak atzealdeko tratamendu gisa agintzen dira. Denbora luzez hartu behar dira, 3 hilabetetik sei hilabetera. Ezin zara saiatu medikuak agindutako pilulak ordezko merkeagoekin ordezkatzen. Agian ez dute funtzionatuko, eta denbora galduko da, eta pertsonak 3. mailako gonartrosia garatuko du, konplikazio larriak izaten baititu, adibidez, sinobitisa.\nGonartrosia duten gaixoei egurra, ortiga eta apioa jatea gomendatzen zaie. Zur-hosto freskoak entsaladak prestatzeko landare-olio kopuru txikiarekin onduak dira.\nBarazki zopei ortiga gehi diezaiekezu, edo infusioa baratxuri eta limoiarekin egin dezakezu:\n100 g baratxuri ale lortzeko 3 limoi ertain eta 250 g ortiga hosto hartu behar dituzu.\nOsagai guztiak haragi errotagailu batetik pasa.\nIsuritako nahasketa 3 litro ur irakinarekin bota eta utzi egun batez leku epelean.\nInfusioa egunero hartu behar da. Lehenengo egunean, produktuaren 70 ml-ra mugatu eta egunean 3 aldiz dosi kopurua handitu.\nBurdock errizomaren decoction batetik konprimituak egin ditzakezu:\n3 koilarakadaBota xehatutako lehengaiak ur irakinaren edalontzi batekin.\nInsistitu 15 minutuz.\nHezetu gasa saldan eta aplikatu kaltetutako artikulazioan.\nItzulbiratu minaren lekua eta utzi gau batetik bestera.\nGonartrosirako toniko erabilgarria eta orokorra ganadu hezurretako salda egosia da. Sendatzeko efektua gelatinak ematen du, tratamendu termiko luzearen ondorioz askatzen dena.\nSalda prestatzeko, hartu behi belaunak eta apatxak, jarri kazola handi batean eta bota ura gainetik hezurrak guztiz estali ditzaten.\nIrakiten utzi eta su eztitu haragia eta kartilagoa hezurretatik erraz bereizten diren arte. 100 ml salda hartu behar dira otorduak baino lehen.\nPertsona bati 1. edo 2. mailako gonartrosia diagnostikatzen bazaio, medikuak hainbat fisioterapia prozedura agindu ditzake:\nParafinaren aplikazioak artikulazio artikulazioan endekapenezko prozesuak garatzea eragozten duten berotze prozedurak dira.\nPlasmolifting, gaixoaren odolean oinarritutako droga artikulazio barrunbean injektatzen denean. Odoleko plasman dauden substantzia biologikoki aktiboek sendatzeko eragina dute. Kaltetutako hezur eta gihar egiturak sendatzea eta zaharberritzea eragiten dute.\nKrioterapia edo nitrogeno likidoarekiko tokiko esposizioa min hartuta dagoen lekuan. Prozedurak mina arintzen du eta kaltetutako artikulazioaren birsorkuntza hasten du.\nLaser terapia, hanturazko prozesua gelditzeko eta metabolismoak denbora gutxian suspertzeko aukera ematen duen metodo eraginkorra da.\nGlukokortikoideekin egindako ultrasoinuak, hanturaren aurkako eta analgesikoa duen efektua, endekapenezko prozesuak gelditzen ditu.\nAnestesikoa duen elektroforesi sendagarria korronte elektrikoaren eragina da kaltetutako artikulazioan, substantzia sendagarriak artikulazio artikulazioan zuzenean sartzea sustatzen duena.\nShockwave terapia, kaltetutako eremuan maiztasun baxuko soinu uhinen bidez jarduten duena, eta odol zirkulazioa eta metabolismoa bizkortzen ditu gaixotutako artikulazioan.\nOhar batean. Fisioterapia prozedurak etxean egin daitezke, terapia magnetikoa duen gailua erabiliz, hantura eta sentsazio mingarriak arintzeko aukera ematen duena, hanturazko prozesua geldiarazteko.\nMedikuntza alternatiboko metodoen artean porru-terapia edo hirudoterapia daude.. . .Gonartrosiaren tratamendu honek abantaila ugari ditu:\n3 hilabeteko epean, efektu analgesiko iraunkorra lortzen da eta horrek sendagai terapia bertan behera uzteko aukera ematen du.\nprozesu metabolikoak estimulatzen dira, kaltetutako artikulazioaren eremuan odolaren zirkulazioa hobetzen da;\npuzkerak baretu egiten dira;\nartikulazio artikulazioaren mugikortasuna berreskuratzen da;\nkoaguluak ezabatzen dira, askotan gonartrosiaren garapenaren ondorioz sortzen direnak.\nHirudoterapiak emaitzarik onenak ematen ditu gaixotasunaren garapenaren hasierako etapetan. Kaltetutako eremuan sendatzeko efektua porruak gaixoaren odolera askatzen dituzten entzimek eragiten dute belauneko mina xurgatu ondoren. Hauek substantzia kimikoki aktiboak dira:\nkonposatu tronbotikoak disolbatu, odola koagulatzea saihestu;\nkolesterol maila jaitsi;\nazido hialuronikoa apurtu.\nOhar batean. Eglin eta kininasa bezalako entzimek esteroide gabeko antiinflamatorio eta analgesikoak ordezkatu ditzakete.\nAisialdiko gimnasia artikulazio artikulazioetan eragina duen patologia tratatzeko modu eraginkorra da. Ariketaren helburua muskuluak indartzea da, eta horrek laguntza emango dio kaltetutako artikulazioari eta mugikortasunera itzultzeko aukera emango du.\nGonartrosiarekin, indar ariketak, luze ibiltzea edo korrika egitea kontraindikatuta daude. Klaseak atsedenarekin txandakatu behar dira.\nEragin positiboa nabarituko da gutxienez sei hilabetez aldizka ariketa fisikoa egiten baduzu. Gutxi gorabeherako ariketa multzoa:\nZabaltasun hankak anplitude ertainekoak. Hobe da aulki edo mahai altu batean eserita egotea, hankak airean zintzilik egon daitezen.\nPosizioa aldatu gabe, hankak altxatu ditzakezu txandaka, belaunetan estutuz, pose gutxienez 3 segundoz mantenduz.\nHurrengo ariketa bizikleta bat da. Lurrean etzanda egoten da. Simulatu txirrindularitza poliki hasieran, erritmoa pixkanaka azkartuz, eta gero berriro motelduz.\nJoera posizio batetik, belauna poliki okertu eta sabelera tira behar duzu. Gero, leunki zuzendu gorputz-adarra tolestuta giharretako tentsioa egon arte. Beharrezkoa da pose 8 segundoz edukitzea. Ondoren, orpoa lurrera jaitsi eta poliki-poliki zuzendu hanka, jatorrizko posiziora itzuliz.\nAriketa terapeutiko multzoa egokia da gonartrosia tratatzeko. Fisioterapeuta bat kontsultatu behar da kargatu aurretik.\nMetodo honek ezin du gaitza kendu, baina sintomak arintzeko, areagotzeko aldiak arintzeko eta fisioterapiaren eta botiken eraginkortasuna handitzeko gai da.\nkaltetutako artikulazioaren inguruko muskulu espasmodikoak erlaxatzen ditu;\nsendatze prozesua bizkortzen du;\nHanturaren ondorioz ehunetan pilatutako substantzia toxikoak "botatzen ditu".\nGonartrosia tratatzeko, metodo hauek erabiltzen dira:\nJaponiarra, kaltetutako guneetan jarduten duena, esfortzu fisiko puntualaren laguntzarekin;\nSuediarrak igurtziak erabiltzen ditu, palmondoekin giltzadura minbera laztanduz;\nFinlandiera, oratze mugimendu guztiak erpuruekin egiten direnean.\nMasajeak kaltetutako gorputz-adarraren gaineko ekintza mekanikoa ez ezik, beheko bizkarrezurra ere masajeatzen du. Prozeduran zehar, pertsonak ez du minik jasan kaltetutako artikulazioan.\nEtxean auto-masajea egitea baimentzen da. Lehenik eta behin, masaje mugimenduak egiteko teknika aztertu beharko zenuke:\ntapping edo hatzetako dutxa;\nProzeduraren oinarrizko arauak:\nAuto-masajea urdaila hutsik egiten da.\nHobe da une honetan dutxa edo bainu epela hartzen badu (uraren tenperatura ez da 36-38 ° C baino handiagoa izan behar).\nProzedura goizez egiten da, 14: 00ak baino lehen, gorputza tonifikatzen duelako.\nMugimendu guztiak kontu handiz burutzen dira, ez da markarik egon behar, larruazalean ubeldurak, pertsona batek ez du mina sentitu behar bere burua masajean.\nProzedura femur muskulu handienetik hasten da, belauneko artikulaziotik arantzazko tolesturantz mugituz.\nEsposizioaren amaieran, hanka belaunean hainbat aldiz tolestea eta zuzentzea gomendatzen da.\nGarrantzitsua. Auto-masajera jo aurretik, ortopedistarekin kontsultatu behar duzu.\nHainbat arrazoirek artrosi eragin dezakete:\ngehiegizko jarduera fisikoa;\nGonartrosiaren prebentzioak hainbat neurri hartzen ditu barne, adibidez, dieta egitea, alkohola eta erretzea saihestea, gorputz hezkuntza, belauneko artikulazioetan estresa areagotzea ezabatzen duena. Osasuneko kirol jarduerak honako hauek dira:\nNordic walking, ekipamendu berezia erabiltzen duena, eski bastoiak bezala;\nartikulazioen malgutasuna areagotzen duen yogak, metabolismoa bizkortzen duen yogak, eragin onuragarria du gorputzean, oro har;\nAriketa bizikletaz belauneko artikulazioak osasuntsu mantentzen laguntzen duten jarduerak.\nPertsona batek bizimodu aktiboa badu (patinetan, bizikletan, eskian), mikro lesioak eta belauneko lesio garrantzitsuak prebenitzen lagunduko duten babes ekipoak zaindu beharko ditu. Edozein jarduera fisiko moderatua izan behar da, eta kirol jarduerak atsedenarekin txandakatu behar dira.


Biktima “ez-ofizial” guztiei\nSandra Garayoa-(r)en eskutik\nAsier Niebla Martínez gaztea ostiralean zendu zen, bi hilabete koman igaro ondoren, eta gertaerak samin handia eragin du Gipuzkoa osoan. Asierrek, 28 urteko gazteak, eraso bortitz eta ulertezin bat jasan zuen Donostiako Alde Zaharrean, abuztuaren 12ko goizaldean, Aste Nagusiko jaietan, taberna baten kanpoaldean neska batekin hitz egiten ari zen bitartean. Gaur emango diote azken agurra gazteari Urnietako San Migel parrokian arratsaldeko 19:00etan egingo den hileta elizkizunean.\nDonostiako eta zendutako gaztearen herria zen Urnietako udaletako bozeramaileen batzordeek adierazpen instituzional bat egin zuten gaztearen heriotza “gaitzesteko eta arbuiatzeko”, zeina “eraso matxista baten biktima” izan baita; izan ere, dirudienez, erasotzailea hildako gaztea hizketan ari zen neskaren bikote ohia zen.\nErasoaren ondorioz, biktima Donostia Ospitalera eraman behar izan zuten koma egoeran. Udaltzainek hurrengo egunean atxilotu zuten erasotzailea, eta epaileak hura espetxeratzeko agindua eman zuen, lesio larrien delitu baten salaketapean. Bi hilabetez koman egon ondoren, gaztea ostiralean zendu zen.\nDonostiako Udalak bere egin zuen Urnietako Udalaren adierazpen instituzionala eraso matxista baten biktima izandako Asier Niebla Martínez urnietar gaztearen heriotza salatzeko eta arbuiatzeko. Adierazpen horretan, bi udal horietan ordezkaritza duten talde politikoek “gaitzespen eta arbuiorik irmoena” adierazi dute gaztearen hilketagatik, “Donostian orain dela bi hilabete izandako eraso matxista batean jasandako zauriak ezin gainditu ostean” hil baitzen.\nTestu horretan, udalek “babesa, elkartasuna eta maitasuna” helarazten diete Asierren senideei eta lagunei “bizitzen ari diren egoera garratz horretan”, eta, era berean, indarkeria matxistari lotutako ekintza oro irmo gaitzesteko eta arbuiatzeko konpromisoa berresten dute. Horrez gainera, “indarkeria matxistaren edozein motatako adierazpenen aurrean esku hartzeko konpromisoa” berretsi zuten, eta harekin amaitzeko “neurriak babesteko eta bultzatzeko” borondatea azpimarratu zuten.\nBestalde, Gipuzkoako Diputazioak ere irmotasunez gaitzetsi zuen erasoa, eta elkartasuna adierazi zien biktimaren senideei eta hurbilekoei, laguntza ere eskainiz. “Zoritxarrez, indarkeria matxista oraindik ongi errotuta dago gure gizarte egituran, eta horrek hainbat kalte eragin diezaieke gertaeretan zuzenean nahiz zeharka inplikatutako pertsonei” adierazi zuen Emakumeen eta Gizonen Berdintasunerako zuzendari Miren Elgarrestak. - N.G.\nÁngela Alonso-(r)en eskutik


Bilana | Bilana – iparraldekohitza\nOna edo txarra ? Urte berrien lehen hilabeteetan usaia den bezala, urte zaharraren bilduma egiten da, lantegi, erakunde, elkarte eta edozein gunetan. Legeak, jendarteak galdegiten duena, helburu edo eginbeharrak ekintzen parean emanez, egin den bidea eta egitekoa argiago izan behar daitezke.\nAkziodun, partaide ekonomiko edo proiektu kideak, arrangura desberdinekin onartzen ditu bilanak. Akziodunaren babesa irabazi ekonomikoaren araberakoa izanen da, finantza munduko multinazionaletan bereziki. Irabazi kuota goragoa eta onarpen seguragoa. Bost axola jendarte bilana txarra bada, edo, hainbat hobe, irabazi erraldoiak langilegoaren bizkar gainean eginak izan badira. Ekonomia elkarkide eta etikoek, aldiz, gizarte balioak zainduz, bilana hobea, irabazi ekonomikoak ez baitira helburu.\nElkarte munduan, helburu orokorra bide puntan so, ekintzak borondate eta ahal ekonomiko xumeen heinean bultzatzen dira, emekiemeki. Sobera emeki. Erakunde bilakatu ez diren elkarteetan, helburu orokorrari begira, bilana eskasa sentitzen da. Azken finean, bilanaren helburua ez baita eginarekin pozik gelditzea, baizik eta ondoko ekintzak argiki bultzatzea. Hau da teoria.\nIkastola munduan adibidez, aurtengo bilana txarra izan da, nahiz urrats handiak eraman izan diren, hamarkada batetik bestera. Frantses ministro eta prefetaren peko hetsi eta jakobino bat aski da botere punta batean ematea, urrats horiek hautsi eta etorkizuna, garapena berriz zalantzakor bilakatzeko.\nAnartean, urtetik urtera bilan biziki baikorrak entzuten dira, euskal mundu erakundetuan, nahiz helburu orokorra oso-oso urrun izan. Erakunde laguntzaileak lasaitu nahian: eskerrak honat, eskerrak harat. Denak kontent mahai inguruan, bat edo bi betiko hastialak aparte. Ekintzak trumilka, laurehun bat urtean lagunduak. Ze ederra! Bilana zenbakietan eredu izan behar du kultura eta elkarte munduan, bilan kualitatibo falta ezkutatzeko agian? Hobe helburu nagusiei ez begiratzea; desesperatzekoa baita.\nZuzen izateko, denok behar ditugu egin ditugun urrats ttipiak baloratu, itxaropena ez galtzeko, sobera kontuan hartu gabe indar inbertsioen emaitza. Hobe depresioan ez sartzea. Kuota apal-apal gelditzen baita: alimaleko indarrak, emaitza txikia.\nAsko estimatzen dudan Pierre Rabhi eta kolibriaren pentsaera buruan dut: su handiaren itzaltzeko, ur ttantta bat bestearen ondotik botatzen duen kolibriak bere partea egiten du. Ridikulua (diot), baina ederra! Suak segituko du, kolibriak berea egina izanik ere. Baina otoi, ez erran bilan ona dela!\nEuskararen Telefonoaren tirrinta ez da berehala isilduko


Ikasle Sindikatua - EAJk emakume langileen eskubideak erasotzen ditu\nEAJk emakume langileen eskubideak erasotzen ditu\nHipokresiarik ez! Kanpora EAJ eta eskuina M8tik!\nOhikoa duen hipokresiarekin, EAJ Euskal Herriko martxoaren 8ko grebara eta mobilizazioetara batzen saiatzen ari da. Bere afiliatuei eta ordezkariei greba onartzeko askatasuna emateko mezua zabaldu du, helburu argia batekin: apirileko eta maiatzeko hauteskundeetara begira aurpegia garbitu eta borroka feministak duen klaseko eduki antikapitalista desegin nahi dute. Baina praktikan, EAJ izan da, hamarkada luzez, Euskal Herriko emakumeen gehiengoa, orokorrean langile klasearekin batera, zapalkuntzarik gordinena jasaten dugun emakume langileak, gehien eraso eta kolpatu duena. Noski, eraso horien buruan ere badaude Itsaso Atutxa, Cristina Uriarte, Arantxa Tapia, etab., murrizketak eta pribatizazioa bultzatu baitituzte hezkuntzan eta osasun publikoan, zaharren egoitzetan, jantokietan, haur eskoletan, etab. Emakume horiek ere etengabe jarri dira patronalen eta inolako eskrupulurik ez duten esplotatzaileen alboan, hainbat eta hainbat emakume bizi baldintza duinen alde borrokara irten direnean. Guk argi daukagu: Kanpora EAJ martxoaren 8tik!\nGure eskubideak erasotzen, murrizketak egiten eta erreprimitzen dutenak ez dira gure aliatuak\nAurreko urtean EAJk argi esan zuen ez zuela greba babestuko, ez zitzaiolako modurik eraginkorrena iruditzen. Aurten, Confebask patronaleko presidenteak, Roberto Larrañagak, dio egun horretako iniziatiba guztiak errespetatzen dituela, baina ez dela greben oso aldekoa eta beste modu batean aldarrikatu behar direla gauzak eta konbentzitzen saiatu. Itsaso Atutxak, berriz, greba babestuko duela planteatzen duenean honelaxe dio: “EAJ ez da greben alderdi bat izaten, baina mugimendu honetara batzeak are gehiago inplikatzen gaitu eta agenda politikoan benetako berdintasunaren auzia jar dezake”. Eta gehitzen du: “nahiz eta soilik sinbolikoa izan nik martxoaren 8an greba egitea, politika jarrera egokiekin sinbolizatzea lortu behar dugu”.\nArgi dago patronalarentzat eta bere zerbitzari den eskuinarentzat enbarazu handia direla grebak. Hori horrela da, greba orokorrak auzi oso konkretua jartzen duelako mahaiaren gainean: dena gelditzeko boterea duena langile klasea da, gizartearen %99a, miseriara kondenatzen gaituzten %1eko bizkarroien aurrean. Baina EAJk greba hau zerbait sinboliko bihurtu nahi du klaseko eduki guztia kenduz, aldarrikapen abstraktuak planteatuz eta gezur handi bat txertatuz: emakume guztiak -pobre zein aberatsak- berdinak garela eta barrikada berean gaudela.\nEz da inolako kasualitatea emakume langileek egin dituzten borroka sindikalak, hain zuzen ere EAJk sakonean murriztu eta pribatizatu dituen sektore eta zerbitzuetan egin izana: zaharren egoitzak, haur eskolak, eskola jantokiak, etxez etxeko laguntza zerbitzua, garbitasuna eta, noski, hezkuntza eta osasungintza publikoa. EAJko ordezkariak, izan gizonezko edo emakumezkoak, patronalen alboan kokatu dira, gutxieneko zerbitzu neurrigabeak planteatuz, eta baita langileen aurkako jazarpen mediatikoekin ere.\nHainbat ikastetxetan, zuzendaritzatik, Eusko Jaurlaritzarekin elkarlanean, martxoaren 8an ikasleek greba egiteko hamaika mehatxu eta eragozpen jartzen ari dira, ohikoa denez. Azken asteetan ikusi ahal izan dugu “proposamen” bat zabaltzen ari dela, martxoaren 8an berdintasunaren eta emakumeen eskubideen aldeko hitzaldiak antolatzeko ikastetxeetan, ikasleak bertan mantentzeko. Euskal Herrian hezkuntza inon baino pribatizatuago daukagu, Eliza Katolikoak pisu ikaragarria du eta bere propaganda atzerakoi, matxista eta homofoboa hedatzeko erabiltzen du.\nGainera, EAJk inoiz ez du inolako arazorik eduki mozal legea aplikatzeko. Aurreko urtean Emakume Aske eta Borrokalariei eta Ikasle Sindikatuari, beste kolektibo feminista batzuekin batera, isuna ezarri zien EAJk agintzen duen Gasteizko udalak, martxoaren 8ko grebara deitzen zuten kartelak itsasteagatik. EAJ-PSEren Eusko Jaurlaritzak prostituzioa ere erregulatu nahi du, Ikuskizun Publikoen eta Jolas Jardueren Legearen bidez. Horrela, emakumeen gorputzen esplotazio basatiena beste edozein negozioren parean jarri nahi du, proxenetak mafioso izatetik enpresari errespetagarri bihurtzeko bidean.\nGure borroka antikapitalista eta iraultzailea da\nGure borroka klasekoa, iraultzailea eta antikapitalista da. Langile familietako emakume eta gazteok jasaten dugun zapalkuntzak ez du zerikusirik burgesiako emakumeekin. Emakume pribilegiatuen eta aberatsen gutxiengo hori, sistema hau eta austeritate politikak defendatzen dituztenak, ez dira gure aliatuak. Emakume horiek ere badute ardura gehiengoak jasaten dugun zapalkuntza egoera eragitean, gure oinarrizko eskubideen murrizketa eta eraso politikak aplikatzen dituzten heinean.\nItsaso Atutxak dio “gustatuko litzaioke[la] egun horretan emakumeek egingo ez duten lana bete beharko duten gizonezkoak ez dadila izan gizarte honetan postua kentzeko, egiten dugun lanaren balioaz ohartzeko baizik”. Guk ez dugu lanuzte edo greba sinbolikorik nahi. Greba honekin eta kaleko borrokarekin lortu behar duguna eta nahi duguna euren politika kapitalistak eraistea da. Eta horregatik ere, dei egiten diegu langile klaseko gizonei, gure alboan EAJren erasoen aurka eta manifestazio feministetan mobilizatu direnei, greba egin dezaten eta martxoaren 8an kalera irten daitezen, batera borrokatu dezagun miseriara eta zapalkuntzara kondenatzen gaituen sistema hau azpiratzeko.


Itsasotik Herrira ekimena, ostiral honetan Zumaian | El Diario Vasco\nZumaiaItsasotik Herrira ekimena, ostiral honetan Zumaian\nItsasotik Herrira ekimena, ostiral honetan Zumaian\nDV ZUMAIA. Martes, 9 octubre 2018, 00:19\nAsteburu honetan eskualdea astinduko du itsasaldeko sormen, kultura eta gastronomia olatuak. Bi egunez, 5 herritan 30 ekimen baino gehiago eskainiko dira. Zumaiari dagokionez, ostiral honetan ospatuko da. Hasteko, Amaia Zinkunegi, Aran Santamaria eta Ander Ormazuri artisten erakusketa egongo da kofradian: 12:00etatik 14:00etara eta 18:00etatik 20:00etara izango da ikusgai. 16:00etan, eskualdeko ontzigintzaren historiari buruzko erakusketa izango da kofradiako plazan eta 17:00etan batel erakustaldia ibaian, Beduola elkartearen eskutik. Ondoren, 18:00etatik aurrera, Flyscheko olagarroaren urratsak jarraituz: pintxoa eta txakolina (Kosta Gastronomikak antolatuta). Amaitzeko, 22:00etan Buffalo taldearen kontzertua kofradian.\nLankidetza ardatz, aurtengo Kosta Gastronomika jardunaldiak Sorkide, Urola Kostako Kultura eta Sormen Industrien ekimen berritzailearekin uztartuta osatu da 'Itsasotik Herrira' jaialdia. Hau da, egitasmoa Urola Kostako Udal Elkartearentzat estrategikoak diren bi proiekturen bateratzetik jaio da.\nPrograma osoa eta informazio gehiago, www.itsasotikherrira.eus atarian.\nGoikoetxea eta Agirre-Uranga bikotea, nagusi Madrilen La esquiadora Maddi Iraola vuelve a entrenar


'Lingua Nabajorum'-en estreinaldia bihar Kafe Antzokian - Uriola.eus\nMikel Martinez eta Patxo Telleria aktoreek osatzen duten Ez Dok Hamairu taldeak 'Lingua Nabajorum' (Euskararen historia txoroa) ikuskizun berria estreinatuko du asteazkenean, ekainak 13, Bilboko Kafe Antzokian, 20:00ean.\nKomedia honetan ere euskara da leit motiva, aurreko lanetan bezalatsu –'Euskarazetamol’ (2009), 'Larru Haizetara’ (2005) eta 'Euskara Sencilloaren Manifiestoa’ (2002)–. Antzezlan horiek milaka lagunek ikusi dituzte eta Euskal Herriko antzoki gehienetan eskaini dira, euskarazko antzerkiaren arrakastaren erakusle. Hizkuntzarekin dibertitzea da asmoa, akademizismoak eta interpretazio transzendentalak alde batera utzita, oztopoen gainetik egunero erabiltzen saiatzen direnen identifikazioa lortzea.\nPatxo Telleriak idatzi du 'Lingua Nabajorum’, bi aktoreen arteko elkarrizketa absurdoa, azkarra eta ironiaz betea. Bi pertsonaiek euskararen historiaz eta jatorriaz egiten duten interpretazioak ikus-entzuleen barreak eragingo dituzte, ezinbestean. “Historian zehar euskaldunak beti ibili dira borrokan, bai kanpokoekin eta baita euren artean ere. Gure teoriaren arabera, borroka horien ondorioz sortu eta garatu da euskara. Borrokaldi bakoitzaren ondoren aldaketaren bat izan da hizkuntzan. Beraz, ziurta dezakegu euskara beti egongo dela garatzen, kontuan hartuta euskaldunok, era batera edo bestera, elkarren aurka borrokatzen jarraituko dugula”. Teoria absurdo horretatik abiatuta, aktoreek puntako une historikoen erakustaldi eroa egingo dute.


Rural Zombies taldeak agur esan du — Gaztezulo\nRural Zombies taldeak agur esan du\nRural Zombies taldeak agur esan du “Agur esateko gatoz” esaldiarekin jakinarazi du taldeak sare sozialen bidez beren ibilbidea bertan behera uzteko erabakia. https://www.gaztezulo.eus/albisteak/rural-zombies-taldeak-agur-esan-du https://www.gaztezulo.eus/albisteak/rural-zombies-taldeak-agur-esan-du/@@download/image/Captura de pantalla 2019-09-05 a la(s) 07.50.57.png\n“Agur esateko gatoz” esaldiarekin jakinarazi du taldeak sare sozialen bidez beren ibilbidea bertan behera uzteko erabakia.\n2014tik dugu Rural Zombies-en berri eta ordutik hainbat eta hainbat musikazalek hartu dute gozamena euren musikarekin, horregatik aipatu dute erabaki gogorra bezain tristea izan dela. Uzteko erabakiaren arrazoien artean aitortu dute musikari profesionalak ez direnez euren lanbideekin askotan bateraezina izan ohi dela taldeak eskatzen duen exijentzia. Ondorioz, taldeak egun duen maila mantentzea zail ikusten dutenez taldearen ibilbidea amaitutzat eman dute. Aurten azken hiru kontzertu eskainiko dituzten Donostian, Bilbon eta Madrilen, ez galdu talde zestoarrarekin dantzatzeko azken aukerak! Hemen zabaldu duten eskutitza:\nAgur esateko gatoz.\nRural Zombies-ek bere musika ibilbidea bertan behera uztea erabaki duela jakinarazi nahi dizuegu. Erabaki gogorra zein tristea da, baina bizitzak batzuetan horrelako gauzak dakartza. Gu ez gara musikari profesionalak, eta batzuetan gure benetako lanbide, bizitza zein beharrizanek taldeari eskaini nahi dioguna baino denbora libre gutxiago uzten digute. Taldeak merezi duela uste dugun maila mantentzeko adinako denborarik ez digute uzten gure eguneroko behar horiek, eta horregatik, erabaki arrazoizkoena taldearen ibilbideari amaiera ematea dela erabaki dugu.\nOndorengo hauek azken kontzertuak izango dira zuei agur esan eta gure esker ona adierazteko. Urte hauetan eman diguzuen guztia eskertu nahiko genuke agurreko kontzertu hauetan, nahiz eta zuen eskutik jaso duguna ezin izango dizuegun sekula itzuli.\nGure ibilbidean bidelagun izan eta taldeari beren ekarpena egin dieten guztiei ere gure eskerrik beroena adierazi nahi diegu.\nEskerrik asko guztiagatik. Ahaztezina izan da.\nAratz, Julia, Luken, Manu eta Marcos.\nAzken kontzertuen inguruko informazioa:\nUrriak 5 - Donostia / Dabadaba / + Ezpalak\nUrriak 12 - Bilbao / BEC! / + Izaro + Belako\nUrriak 25 - Madrid / Moby Dick / + No Wolf


Berdeak sorginduta - Baztan Bidasoa Turismoa\nBizi, sentitu, gozatu berdez\n“Pentsatu berdez” edari marka baten eslogan ospetsua izan zen, baina horixe da udaberrian burura datorkiguna Baztan-Bidasoko paisaiak ikusten, entzuten eta usaitzen ditugunean, berdeak harrapatzen gaitu, paisaiaren argitasunak, belar bustiaren usainak eta hosto sortu berrien doinuak,…\nEskimalek zuri koloretik 20 eta 30 bariazio artean bereizten dituzten bezala, Baztan-Bidasoan berde mota ugari ezberdindu ahal ditugu: berde argiak, itzaliak, leunak, …harrigarriak denak!\nGure paisaiak ikustean, John Fordek 1941ean zuzendutako “Zein berdea zen nire harana” (How Green Was My Valley) filma datorkigu burura. Izenburuak bete betean asmatzen baitu gure bailararen deskribapena egiterakoan.\nUrteak daramatzagu Baztan-Bidasoan zure asteburuko ihesaldiak berdez margotzen: zure oporrak, urtebetetzeak, familia ospakizunak, lagunekin topaketak eta bikote ihesaldiak berdez zipristintzen.\nZure bizitza kolore honetakoa izan dadin nahi dugu, Itxaropenaren kolorekoa, Naturarena, gure oihanena… Gure eskualdearekin maitemintzea nahi dugu, gure bizimoduarekin. Baina ez bakarrik turismo jasangarria praktikatuz, baita partaide izanda ere: gure bizimodua eta paisaia era osasungarrian zainduz, sasoiko elikaduraren aldeko apostua eginez, ziklo naturalak errespetatuz,…gure ekoizpena bertakoa da, sasoian sasoikoa. Abeltzaintzan eta nekazaritzan oinarritutako gizartea gara. Beraiei esker berdeak ditugu larreak, zainduta paisaiak, mediak,…\nBeraiei esker gu gara, beraiei esker zu zara ere bai.


Geografia - Ayuntamiento de Barañain/Barañaingo Udala HOME\nBarañain 130 hektarea (1,31 Km²) dituen udalerria da, eta Nafarroako hiriburuko erdialdetik 3 kilometrotara kokatuta dago. Udaleko lur gehienak Elortz eta Arga ibaien artean dagoen lautada garai batean daude.\nGeografiari dagokionez, Iruñako erdigunearen kokaleku den Arga ibaiaren gaineko ibai-terraza berean dago Barañain. Irunlarreako istmoak, Barañaingo sarreraren eta saihesbidearen artean dagoenak, lotzen ditu bi udalerriak. Gaur urbanizatuta dago istmoa, baina 90eko hamarkadaren hasiera arte, Barañainera iristeko modu bakarra zen bide estu hori. Egun, beste sarbide artifizial bat dago, Miluzerako bidean behera dagoen sakanarekiko zuzen-zuzen doana.\nGeomorfologiari dagokionez, margak (Eozeno Ertain eta Goikoak zein Oligozenoko hasierakoak) dira nagusi lurralde osoan, nahiz eta Kuaternarioko terraza-metaketek eta glazis txikiek estali zonalde batzuk.\nOndoko mugak ditu: iparraldean Arga ibaia, erripa margadunek egiten duten bat-bateko labarraren azpian dagoena; ipar-mendebaldean, Miluzerako bidean behera doan sakana; hego-mendebaldean, Elortz ibaiaren sakonunearen hasiera. Barañainek, beste aldetik, Aratzurirekin (Oltzako zendea), Iruñeko auzoak diren Ermitagaña, Irunlarrea eta Etxabakoitzekin, eta Zizur Nagusiarekin (Zizurko zendea) egiten du muga administratiboa.\nKlima eta jatorrizko landaredia (haritzek eta arteek osaturiko baso eremua, nekez aurki daitekeena egun) trantsiziokoa da, Atlantikoaren eta Mediterraneoaren artekoa. Klima, hain zuzen ere, submediterraneoa da, plubiometriari dagokionez urtean 800 litro biltzen dituena metro karratuko, eta, tenperaturari dagokionez 12’5ºC (11’1ºC udaberrian; 19’5ºC udan; 12’8ºC udazkenean eta 4’4ºC neguan) lortzen dituena batezbeste urtean.\nSakan baten gain-gainean kokaturik, gogoz astintzen dute haizeek, batez ere ipar-mendebaldetik datozen horiek. Itsasmaila 400 (Arga ibaia) eta 441 (Sahats ikastetxea) metro bitartekoa da, eta erliebea nahiko laua da, Arga ibaiaren labarrak eta sakonunea izan ezik.\nHiru zonalde bereiz daitezke Barañainen. Lehena 60ko hamarkadaren bukaeran hasitako eraikuntza-faseari dagokio; ia erabat bukatuta dago eta bertako jendea errotuta dago hirian, baita ekonomikoki ere.\nIpar Plazako hiribideak muga egiten du bigarren zonaldearekin. 80ko hamarraldian abian jarri zenez, jende gaztexeagoa bizi da bertan.\nGaztainondo eta Lurgorri plazek egiten dute muga hirugarren zonaldearekin. Zonalde horri “Plan Partziala” esaten zaio, eta 1.500 etxebizitza berri (horietako batzuk txaletak dira) ekarri zituen. Horretaz gain, hainbat hornikuntza berri (Kultur Gunea) eta parke handi bat ere daude bertan, Lakuko parkea hain zuzen.\nBarañaingo kaleak honelaxe eratu dira: hainbat etorbide handi, bata erdian (Erdiko hiribidea) eta gainerakoak periferikoak edo ingurukoak, bigarren mailako sare batek lotuta daudenak.\nEgitura urbanistikoa bloke solteetan oinarritzen da, eta, ondorioz, ezin dira ohiko kaleak jarri. Fatxada-lerroak behar bezain definituta egon gabe, zail-zaila izan zen atari eta erakusleihoak bilduko zituzten oinezkoentzako ibilbideak sortzea.\nUdaletxea eta udaletxeko plaza eraikitzeak zuzendu du goian aipaturikoa, eta bai Udaletxea eta bai udaletxeko plaza hiriko biztanleen nukleo edo erdigune bihurtu dira pixkanaka, fisiko zein sinbolikoki. Lehen, Osasun Etxeak, Jubilatuen Elkarteak eta Udaletxe zaharrak osatzen zuten erdigunea, baina ez zeuden zentroan Merkatal etorbideak osatzen duen hiriko plano orokorra kontuan hartzen bada. Lehengo beste erdigunea ere, partaidetza handiena duena, hau da, Lagunak Udal Zerbitzua, hiriaren inguruan geratzen da egun.


Hizkuntza gutxituak babesteko eta promozionatzeko legea onartu du Frantziak\nBesteak beste, Hezkuntza publikoan murgiltze eredua legeztatzen du arau berriak. Egun "historikotzat" jo dute.\nFrantziako Asanblea Nazionala, gaurko bozketan. Reutersen bideo bateko irudia\nHizkuntza gutxituen aldeko legea onartu du Frantziar Estatuak. Aldeko 247 boto izan du Asanblea Nazionalean eztabaidatu duten Paul Molac Bretainiako diputatuaren Eskualde hizkuntzen patrimonio babeserako eta promoziorako lege proposamenak.\nSenatuak 2020ko abenduan onartutako legea berretsi du orain Asanbleak. Gai honi buruzko aurreko legea orain dela 70 onartu zen, eta hori berritzeko saiakera guztiak atzera bota dituzte.\nHezkuntzan, hizkuntza gutxituen murgiltze eredua legeztatzen du arau berriak, Frantziako Hezkuntza Kodean sartuz, eta hizkuntza gutxituetan irakasten duten eskola pribatuen finantzazioa sendotzen du. Hizkuntza elebiduna eskaintzen ez duten udalerriek finantzazioan parte hartu beharko dute.\nGainera, lege berriak seinale publiko elebidunak arautzen ditu eta dokumentu ofizialetan ñ bezalako letrak aintzat hartzen ditu.\nEztabaida luzea izan da. Izan ere, Frantziako Gobernuaren kontrako iritzia du onartutako legeak. Hain zuzen, Jean-Michel Blanquer Hezkuntza ministroak murgiltze eredua eta umeen bazterketa eta isolamendua lotu ditu Parlamentuko eztabaidan.\nPaul Molac legearen bultzatzaile nagusiaren iritz, ordea, hizkuntza gutxituak Frantziaren "altxor nazionalak" dira.\nLegearen bultzatzaileentzat "historikoa" da maila pribatuan baino bizi ezin izan diren hizkuntzek onarpen legala lortu izana.\nBIDEOA | Frantziako hizkuntza gutxituen aldeko legearen gakoak\nBIDEOA | Egun ''historikotzat'' jo dute Ipar Euskal Herrian


LYKTFIBBLA Dutxarako gortina - zuria/grisa - IKEA\nLYKTFIBBLA Dutxarako gortina\nZuria eta grisa, guztiarekin eta mota guztietako etxeetan uztartzen dituzte. Arrazoi hori Londresen bizi eta lan egiten duen Hannah Wilcox diseinatzaileak sortu du. Kuxin zorro bat eta arrazoi bera duen beste eskandinaviar bat ere badaude.\nEhuna dentsitate handiarekin ehundu da eta ura uxatzeko geruza aplikatu zaio.Ehuna poliester birziklatuz dago egina. Zaborra baliabide gisa erabilita, etorkizun jasangarri bat lortzera gerturatzen gaitu.Osatu bainugelako gortinarako uztaiekin eta barrarekin.Diseinatzailea\nLYKTFIBBLADutxarako gortinaArtikulu kopurua:204.678.65\nZabalera: 12 cmAltuera: 3 cmLuzera: 25 cmPisua: 0.30 kgPaketeak: 1\nProduktuaren tamaina180x200 cm\nDutxarako gortina, zuria/grisa180x200 cm


Gasteizko Kirol Zerbitzuak 348.000 euro emango ditu kirol jardueretarako diru-laguntzen deialdian . El Correo\nGasteizko Kirol Zerbitzuak 348.000 euro emango ditu kirol jardueretarako diru-laguntzen deialdian\nSaski Baskoniarentzako babesa ere onetsi du, saskibaloiko Euroligan parte hartzeagatik\n15 mayo 201700:12\nEstíbaliz Canto zinegotziak gidatzen duen Kirol Zerbitzuak proposaturik, Tokiko Gobernu Batzarrak 2017ko kirol diru-laguntzetarako deialdia eta berariazko oinarriak onetsi ditu gaur, bai eta Saski Baskoniarentzako publizitate babesa ere, saskibaloiko Euroligan parte hartzeagatik.\nGobernu Batzarrak 2017ko kirol diru-laguntzetarako deialdia eta berariazko oinarriak onetsi ditu, orotara 348.000 euro banatzeko. Udalak udalerriko irabazi-asmorik gabeko entitateei kirol jarduerak antolatzen lagundu ohi die, batez ere aisialdiarekin eta herritarren partaidetzarekin lotutakoak, bi helbururekin: batetik, talde pribatuek Gasteizko herritarrentzako kirol eskaintza hobetu dezaten sustatzea; bestetik, kirol entitateei beren jarduerak garatzen laguntzea, elkarteetan oinarritutako egitura horien jarraipena, egonkortzea eta hazkundea bermatzeko ahal den neurrian, udalerriaren interesekoak direlakoan, bai planteamenduagatik beragatik bai haien ekintza eta helburuengatik.\nDiru-laguntzak bost multzotan banatzen dira. A multzoan guztira 88.000 euro banatuko dira; jolas- kirola, ariketa eta kirol jarduerak, kirol ekitaldi herrikoiak eta, kirol eta prestakuntza campusak sartzen dira horretan. B multzoan —55.000 euro— Andre Maria Zuria, Olarizu eta Gasteizko Hiria txapelketak, oroimenezko probak eta tradizionalak (laugarren edizioa edo hortik gorakoa egiten dutenak) sartzen dira.\nC multzoak lehia mugatuko kirol ekitaldi interesgarriak, estatu mailakoak edo nazioartekoak, barne hartzen ditu, eta 120.000 euro erreserbatzen dira horientzat. D multzoan 60.000 euro banatuko dira, euskal herri-kirolentzat. Azkenik, E multzoan, 25.000 euro emango dira kirol-taldeek Estatu mailako lehiaketa ofizial federatuen egutegian parte har dezaten.\nOrobat, Gobernu Batzarrak Udalak Saski Baskoniarentzako publizitate babesa kontratatzeko dosierra onetsi du, saskibaloiko Euroligan parte hartzeagatik.\nLehiaketa-kirolak interes handia pizten du herritarrengan eta horrexegatik aginte publikoek sustatu eta indartu beharra dute. Kirol babesak oso baliabide interesgarriak dira mota eta oihartzun publiko ezberdinak dituzten kirol agerraldietan hiriaren marka zabaltzeko, parte hartzen den lehiaketak duen interesa eta hedabideetan lortzen duen garrantzia kontuan izanik; gainera, hirian bertan zein kanpoan jokatzen direnez, nazioarteraino ere iristen da.\nHori dela eta, udalaren interesekotzat jo da 157.300 euroko babesa ematea.


Bermeo gune laranjara bueltatu da - Busturialdeko Hitza : Busturialdeko Hitza\nBermeo gune laranjara bueltatu da\nEusko Jaurlaritzak gaur argitaratutako txostenaren arabera, atzo 9 positibo zenbatu zituzten Busturialdean: 7 Gernika-Lumon eta bana Arratzun eta Bermeon.\nAtzo gune gorrian sartu zen Bermeo, gaur, hala ere, gune laranjara bueltatu da. Eusko Jaurlaritzak gaur argitaratutako txostenaren arabera, atzo positibo bat zenbatu zuten kostaldeko herrian, eta intzidentzia-tasa 390,30koa da.\nBermeoko positiboaz gain, Busturialdean beste 8 positibo zenbatu zituzten atzo: 7 Gernika-Lumon eta bat Arratzun.\nBizkai, Araba eta Gipuzkoako datu orokorrei dagokienez, 10.929 diagnostiko egin zituzten atzo, eta, horietatik, 670 positiboak izan ziren: 61 Araban, 366 Bizkaian, 236 Gipuzkoan eta beste 7 positibo erkidegotik kanpo bizi diren pertsonarenak izan ziren.\nCOVID-19aren ondorioz 75 pertsona ospitaleratu zituzten atzo, eta 185 pertsona zeuden ZIUn, herenegun baino hiru gutxiago.


Auzitegi Gorenak pisu turistikoen ordenantza bertan behera utzi du behin betiko\n| 2021-02-08 15:58:00\nDonostiako EH Bilduko udal taldeak gaur jakin ahal izan du Auzitegi Gorenak 2250/20 kasazio-errekurtsoaren aurkako probidentzia eman duela, urtarrilaren 21eko datarekin. Errekurtso hori pisu turistikoen ordenantza delakoari dagokio. Probidentzia horretan, Auzitegi Gorenak “errekurtsoa ez dela tramitera onartzen” adierazten du. Ez onartzea irmoa denez, ezin da haren aurkako errekurtsorik aurkeztu. Halaber, kostuak Udalari ezartzea ebatzi du.\nEH Bildu berehala jarri da Udalarekin harremanetan Auzitegi Gorenaren probidentziaren xehetasunak ezagutzeko, eta nahiz eta udal talde honek probidentzia horren eduki osoa eskuratzeko ahaleginak egin, oraindik ez digute eman. Era berean, honek udal gobernu honen gardentasun maila erakusten du. Izan ere, nabarmendu behar da probidentziaren data urtarrilaren 21ekoa dela, eta Goia alkateak ez diela azalpenik eman nahi izan orain arte udal taldeei, ezta herritarrei ere, nahiz eta gai oso garrantzitsua izan.\nHala ere, ondoriozta dezakegu 2020ko urtarrilean Euskal Autonomia Erkidegoko Justizia Auzitegi Nagusiaren epaia irmoa dela, eta, beraz, pisu turistikoen Ordenantza jada “erabat baliogabea” dela. Oraingoan, erabaki judizial honek ondorio praktikoak bai izango ditu epe laburrean. Izan ere, oraindik ez da amaitu Eneko Goiaren Gobernuak “lehen solairuko araua” betetzen ez zuten ehunka pisu turistiko legeztatzeko abian jarritako HAPOren ad hoc aldaketarako tramitazioa. Bestela esanda, Donostian, orain, “lehen solairuko araua” dago indarrean.\n“Lehen solairuko araua” betetzen ez zuten eta EAJ-PSEren ordenantza berriak legeztatu zituen ehunka pisu turistikoen egoera legala oso konplikatua da orain. Hurrengo egunetan zehatzago aztertuko dugu eta ondorioak donostiarrei jakinaraziko dizkegu.\nIzan ere, iragarritako txapuza juridiko baten kronikaren aurrean gaude. EH Bilduk behin eta berriz adierazi izan du hau gerta zitekeela, ordenantza batek ezin duelako hirigintzako erabilerak arautu, hori HAPOren eskumen esklusiboa baita. Ez da aitzakia gehiago emateko garaiak: EAJk eta PSEk beren erantzukizun politikoa onartu behar dute zentzugabekeria juridiko eta politiko honengatik eta herritarrek etxebizitza duina izateko eta euren auzoetatik kaleratuak ez izateko duten eskubideari egindako kalteagatik.


Mundu zabalean | 2018ko Urriaren 11a\n50 urte betetzen dira asteazken honetan sortu zela Parti Québécois alderdi abertzalea. Ordea, urri honen leheneko deputatu hauteskundeetan, %17a doi doia gainditurik 9 deputaturekin aurkitzen da PQ alderdia, sortu eta lehen bozketan baino emaitza apalagoarekin. Mende erdi horri begirada bat emaitera saiatzen gara.\nKanada federazioaren barnean den estatu bat da Quebec, zortzi milioi pasa biztanle dituena eta hizkuntza ofizial bat bakarra duena, frantsesa 1974 urteaz geroztik. Gauza kuriosa ipar Euskal Herrian egin diren urte beretan burutu dituzte Quebecen hizkuntz inkestak, eta 2016ko zenbakiak biziki interesgarriak dira. Erakusten dute Quebectarren %64,5ak frantsesa mintzo duela. Frantsesa ere da biztanleen %79,06aren ama hizkuntza, familian ikasia duena. Ingelesera etxean ikasi dutenak % 8 pasatxo dira, hauetan gutxiz gehienek frantsesa konprenitzen dute, eta erdia gai dira pentsatzen dutena frantsesez erraiteko. Hala ere ingeleserak ongi ihardokitzen du, Montréal hiri nagusiko “islak” dituen bi milioi biztanleen erdiak bakarrik du frantsesa ezagutzen eta erabiltzen. Alabaina Quebec lurraldeak oinarrizko dikotomia bat bizitzen du. Alde batetik hegoaldean, Montréaletik hasirik Saint Laurent ibaiaren bi hegietan kokatzen dira hamar biztanletik zortzi. Aldiz iparraldean 45 paraleloaren haraindian aurkitzen da Quebec-eko eremuaren %43. Eremu horretan 45 000 biztanle baizik ez da, gutxiz gehienak Amerindioak, autoktonoak deitzen dituzte soziologoek.*\nEzagutua den azken zenbakia da, 264 000 amerindio edo autoktono bizi dira Quebec-en. Biztanleen %3,6a, dozena bat etnia desberdinetan banatzen dira, ardurenean Quebec iparraldeko eremu hotzenetan, beren aiten aitek egiten zuten bezalatsu. Autoktonoek xuriekin izan dituzten konfliktu bizkorrak historiara pasatuak dira. Amerindioek estatutu berexa badute Kanada osoan indarrean dena, eta horrez gain Quebec-en eskubide bereziak eskuratuak dituzte, etnia edo leinuka negoziatzen dituztenak 1970 urteez geroztik. Hots ezagutuak dira baina izen-deiturak frantsestuak izan zaizkie, molde bera indarrean ezarri balu frantses gobernuak Ipar Euskal Herrian Etcheverry guziak “maison neuve” deituko gintuzten. Nahiz jendalde bakoitza bere moldean bizi den, autoktonoek xuriei erakutsia diete eskorbutaren sendatzen, hotzari ongi ihardokitzeko balio duten jantziak egiten eta bizitegi aterbeak eraikitzen. Amerindioek dute astigarra (érable) ezagutarazi xuriei, guziz astigarraren ziropa, Kana dako erredolan aurkitzen dena marraztua. Autoktonoek ikasi diete xuriei elur gainean kurritzen eta gauzak errazki garraiatzen, kanoe-kaiak teknikalari bikainak dira.\nQuebectarren bizibidea orohar ona da, gehienetan goi mailakoa. Bizi maila Frantsesen parekoa dute, 30 000 dollar urtean familia batentzat. Lurretik eta guziz uretik anitz aberastasun ateratzen dute, hala nola elektrika ihaurri ateratzen duten hurbileko ibai eta erreketarik. Erran daiteke Quebec izanen dela munduko lehenbiziko eremuetarik ibilgailu elektrikoak jendeak erabiltzen ikusiko duena. Ekologistek gobernuari galdatzen diote zeren beha dagoen ezantzaren faktura apaltzeko, teknologia mailan autoak, kamioiak eta autobusak ere elektrikarekin ibiltzen baitira. Hemen gaindi baino biziki handiagoa da lan munduak bizitzen duen dikotomia Quebec-en. Langabezia %7rat heltzen delarik parean hutsik dauden enpleguen kopurua biziki handia da. Iazko zenbakia da: 109 000 lanpostu langilea falta dutenak. Enpresaburuak eta gobernua bera arras arranguratsu dira egoera horretaz. Hona non nagusiek berek otoizkatzen duten gobernua jendea kanpotik sartzera utz dezan, Quebec-en osagarri ekonomikoaren onetan! Iaz 52 000 kanpotar sartu dira Quebec-en, horietarik %43 Asiatik jinak, eta %27,5 Afrikatik etorriak, nagusiki frantsesa hizkuntza ofiziala duten estatu afrikarretatik.\nImmigrakuntza aipagai bilakatzen\nBadu buelta bat etorkinak Quebec-en sartzen direla, Europan Alemanian baino kopuru handiagoan. Duela sei urte sortu zen CAQ alderdia (Coalition Avenir Qebec) sobera immigratu sartzen dela pentsatzen duten Quebectarren artean. Ikuspuntu bereko alderdia iaz hasia da sudurra erakusten Alemanian, baina urriaren leheneko bozetan CAQ taldea izan da Quebec-en bozkatuena. bozen %37,42a bildurik deputatuen ganbaran gehiengo osoa du 125etarik 74 deputaturekin. Hots, karta guziak eskutan ditu 2022 arte bakarrik gobernatzeko. Errana baitu Quebec-erat sartzea %20 an apalduko duela, hitzemanaren betetzeko tantoak eskutan ditu. Eskuina horrela indartzearekin batera ezkerra ere oihanetik atera da QS alderdia (Quebec Solidaire) pasatu da bozen %7,6tik %16,1erat, hamar deputaturekin. Eskuin aldean PLQ alderdiak (Parti Liberal Quebecois) senditu du CAQ-en gorakada, jautsi baita 68 deputatuetarik 32tarat. Ukaldi gogorra, berak baitzuen gehiengoa 2004az geroztik. Ukaldi berdin gogorra ere PQ (Parti Quebecois) alderdiko abertzaleentzat. 30 deputatu zituztenak duela 4 urte, bederatzitarat jautsi dira, bozen %17,1 ekin. Ezsena politikoan sartuz geroztik ez ziren inoiz hainbeste apal izan! Badirudi abertzaleek mende erdi honetan erakusten zuten nortasun irekiari lekukoa hartu diola immigrantei beltzuri egiten dionak. Dena den, Quebec-en independentzia bi erreferendumetan galdu baldin badu ere, Quebec-en historia markaturik uzten du PQ alderdiak, dela oposiziotik sustatzaile lanean, a fortiori gobernuan egon delarik, frantsesa ofiziala eta herritarren hizkuntza bizi eta ausarta bilakatzea kausitu baitu.\nOharra: Quebec-eko gobernu buru berria François Légault deitzen da.


Behin eta berriro ari dira mendebaldeko gizarte garatuetako hedabideek eta intelektualek «alderdiak» oro har krisian daudela errepikatzen, azkenaldi honetan gertatzen ari den bezala. Haien arabera, egundainoko apalena da hiritarrek alderdiei dieten atxikimendua, eta sakon aldatu behar dute erakunde horiek azken garaiotan herrialde askotan nabarmendu diren ustelkeria, legez kanpoko finantzazioa, mezu zaharkituak eta abar atzera utzi nahi badituzte.\nHonetara ekarri gaituen errealitate zehatza behatu eta aztertu beharra dago sakonean, alderdi politikoen krisi garaian bizi ote garen zehazteko eta, krisi horren arrazoiak zertan diren jakin ondoan, alderdiek aurrerantzean norantz joko duten aurreikusi ahal izateko.\nDiogun beste ezertan sartu aurretik alderdi klasikoen funtzio tradizionalak gainditu dituela egunoroko errealitateak, halako moduan non alderdiak ez baitira dagoeneko hiritarrei arazoen aurrean kontzientzia harrarazten zieten higikunde haiek, ezta hiritarrak gizartean, herrigintzaren bidez eta beren ideien alde, antolatzen zituzten erakunde politiko haiek ere.Izan ere, aurreko garaietan gizartean erabateko banakuntza zekarten gaietako batzuk, erlijioa eta gizarte klase bateko kidea izatearen kontzientzia adibidez, ezabatuz joan dira azkenaldi honetan, eta ez dira egungo gizarte modernoetako funtsezko eztabaidagai nagusiak, «klase ertain» deiturikoen kezkak gailendu baitira gizarte molde horietan. Nagusitu dira, beraz, portaera indibidualistak eta pragmatikoak, «klase» ideiaren eta utopiaranzko ikusmoldeen aldeko alternatiben kaltetan.\nAlderdi politikoen beste funtzio tradizionala izan da hiritarren partaidetza politikoa sustatzea eta bideratzea, eta hauteskundeetan aldizka parte hartzera murriztu da funtzio hori azkenaldi honetan. Lege orokor gisa, alderdi politikoek baizik ez dute hauteskunde hauetan esku hartzen eta, horrenbestez, praktikan monopolio gisa gordetzen dute partaidetzarako ahala, alde batera uzten dituztelarik beste aukera batzuk, hala nola zuzeneko kontsultak (erreferendumak) edo hautagai independenteen aurkezpena. Halatan, informazioaren bidea oso bizkorra denez, arazo jakinak oso azkar agertzen eta garatzen diren gizarte moldeetan, erantzunik gabe geratzen dira askotanarazo horien ondorioz hiritarrengan sortzen diren asmo eta eskabideak, erakundeek ez dutelako erreakziorako gaitasunik. Maiz askitan gertatzen den bezala, hurrengo hauteskundeetarako uzten dira arazo horiek, hau da, arazoaren larria hain larria ez denerako, eta eztabaidak ez du dagoeneko halako garrantzirik. Halako arduragabekeria politikoa sustatu eta zabaltzen da horrenbestez hiritarren artean.\nGainera, nabarmen hazi da, oro har, abstentzioa hauteskundeetan, demokrazia halako euskarririk, hau da, hauteskundeetan partaidetza maila handiak emango liokeen euskarririk behar ez duen sistema delakoan. Gero eta handiagoa da, halaber, partaidetza horrek politikarien jardunean benetako eraginik izango ez duelako sentsazioa, eragin askoz handiagoa baitute haiengan beren interesen alde diharduten presio taldeek eta ospearen gaineko estatistika irizpideek, hauteskundeek islatu nahi dutena, hiritarren iritzia, baztertzen dutelako.\nBestalde, bat egin dira ia guztiz demokrazia eta alderdi politikoen existentzia eta jarduera; halatan, egundainoko indarra eta garrantzia hartu dute alderdiek sistema horretan «alderdikrazia» deitu den horretara iritsi arteraino. Egoera horretan, alderdiek ez dituzte ordezkaturiko hiritarren interesak defendatzen: hain dira handiak Estatu erakundeetan duten eragina eta jardueran lortu duten autonomia non berezko interesen arabera jarduten baitute. Egoera honen aurrean, beste partaidetza molde batzuk sortu ditu gizarteak han eta hemen, alderdi politikoen eragin eta kontrolpetik atera nahian; horrenbestez, garrantzi handia dute hedabideek egoera politikoa aztertu eta kritikatzen duten heinean, «gobernuz kanpoko» erakundeak sortzen dira kausa jakin batzuen alde (giza laguntzaren alorrean batez ere), eta herri ekimenak bultzatzen dira, legegintzaren arloan esate baterako: prozesu legegilean partu hartu nahi dute, eztabaida bultzatzeko eta halako legea alderdi politikoek ezartzen duten iragazkitik igaro gabe onartu ahal izateko, jakinik alderdi politikoen ez beste inoren esku dagoela funtzio legegile hori, Parlamentuan edo Gobernuan dituzten ordezkarien bitartez (lege-biltzarretan onartzen dira legeak eta ordezkariak dituzten alderdi politiko guztiek haietan parte hartzen duten arren, ez da hau politikariek prozesu legegilean duten partaidetza albo batean uzten duen biderik).\nAzkenik, tradizioz, ziharduten sistema zilegitzen zuten alderdi politikoek, zentzuz hornitzen baitzuten errejimen politiko gehienek erakutsi nahi zuten pluralismo eta demokrazia itxura eta, gainera, erregimen demokratiko hori onartzea eta aintzat hartzea bultzatzen zuten hiritarren artean.Bada, urritu egin da funtzio honetan ere alderdien garrantzia, sistema demokratikoak zilegitasun eta onarpen maila handia baitu mundu osoan zehar, ez baita une honetan haren aurreko alternatibarik. Beraz, ez du alderdi politikoek eman liezaioketen erantsizko zilegitasun horren beharrik. Bestalde, hainbat lurraldetan alderdi batzuetako buruzagiak ustelkeria kasuetan nahasirik zeudela agerian utzi den honetan, urritu egin da hiritarrek erakunde hauekiko zuten atxikimendua, estatistika azterketa askok erakutsi duten bezala. Neurri handi batean arbuiatzen dute hiritarrek alderdi politikoen lana eta nabarmen galdu du izen ona horrenbestez alderdi horiek sistema demokratikoaren tresna gisa betetzen duten funtzioak.\nAlderdi politikoen funtzio berriak\nAzken berrogeita hamar urteotan bizi duten bilakaeran, «koadroetan» oinarrituriko egitura batetik «dena guretzat» modu esanguratsuen adierazi izan den egitura batera igaro dira alderdi politikoak.\nHona hemen «dena guretzat» formulan oinarrituriko alderdi molde berrien ezaugarri nagusiak, hiru guztira (Alcántara): ? eduki ideologiko txikiagoa, mezua ahalik eta hautesle kopuru handienera zabal dadin.\n? zuzendaritzaren pisu handiagoa, militantziaren aldean.\n? interes desberdinen sarrera alderdien barnean, alderdiaren hauteskunde eremuaren zabaltzearen ondorioz.\nEzaugarri berri horiez horniturik, beren militanteak instituzio politiko demokratikoen erpinean ezartzen saiatzen dira bereziki alderdi politikoak, baita lurralde bakoitzerako gobernu alternatiba bideragarriak aurkezten ere, hiritarren eskari politikoei erantzun ahal izateko (oso tarte estua dute hauek nolanahai ere, ikusirik mende bukaera honetan globalizazio ekonomikoaren eta politikaren internazionalizazioaren alde eginiko urratsak), eta aldian behin hiritarrak mugiarazten dituzte, beren botua eman dezaten hauteskundeetan.\nHalatan, bi kezka nagusi dituzte gaur egun alderdi politikoek: ? gizartea ordezkatzen duten erakunde sendoak izaten jarraitu nahi dute.\n? gobernuaren jardunean esku hartu nahi dute.\nElkarri loturik datoz bi kezka hauek, ordezkaritzan oinarrituriko sistema demokratikoetan, hots, gurearen antzeko sistemapolitikoetan, hauteskundeak irabaztea baita gobernura iristeko bidea, eta garaipen hori lortzeko, edo xede horretatik hurbil gelditzeko, gizartearen gehiengoaren kezka eta nahikunde politikoak hartu behar dira aintzat, soluziobideak eskainiko dituen hauteskunde programa batez. Hitz batean, ahalik eta botu gehien lortu behar dituzte alderdi politikoek beren programen alde.\nOngi gogoan eduki beharra dago politika dela, hain zuzen ere, sistema demokratikoaren araberako ordezkaritza bide nagusia, eta aldizkako hauteskundeen bitartez zehazten da ordezkaritza hori. Halatan, erraz asko ulertuko dugu alor honetan funtsezkoa dela betiere alderdi politikoen ekina; izan ere, ia guztizkoa da alderdien partaidetza hauteskundeetan, eta bazterrean geratzen dira beste partaidetza molde batzuk (hautesle independenteen partaidetza, esate baterako).\nBaina alderdi politiko orok xede duen gizarte ordezkaritzarako gaitasun hori zabaldu ahal izateko, ezinbestean jo behar dute alderdiek une honetan sisteman behar bezala ordezkaturik ez dauden sektoreengana, are sistema horretatik guztiz kanpo daudenengana ere. Erakunde politiko batzuek urratsak egin dituzte dagoeneko lehen xede horri begira (behar bezala ordezkaturik ez dauden sektoreengana hurbiltzeko, alegia) hainbat proposamen zehatzen bitartez, emakumeei lan munduan, politikan eta abarretan berdintasunean oinarrituriko ordezkaritza proposatuz adibidez.\nHalarik ere, arestian aipatu dugun bezala, alderdi politikoak argi eta garbi ikusten ari dira interes berezietako talde batzuk alde batera uzten ari direla egunoroko joko politikorako bide tradizionala eta nahiago dutela, jarduera politiko hutsa «gaindi» eginez, boterearekin zuzenean negoziatu, horixe baita beren interesak asetzeko eta babesteko modu eraginkorrena.\nLehen begiratuan, balirudike praktika berri hauek alderdi politikoen boterea edo eragina murrizten dutela; hala eta guztiz ere, ezin ahantzi dugu, ordezkaritza erakundeetan (lege biltzarretan) daudenez gero, alderdi politikoek izango dutela eztabaidatuko diren gaiak eta erabakietan zehaztuko diren lehentasunak iragazki batez zehazteko ahalmena, eta gaitasun horren bidez baldintzatu ahal izango dituzte interes talde horien asmoak. Egoera honek guztiz nabarmentzen du alderdiak lehen mailan daudela oraindik ere, gizartearen ordezkari ofizialak diren aldetik.\nAlderdien eta gobernu funtzioen arteko harremanei dagokienez, azkenaldi honetako bilakaerak argi eta garbi adierazten du alderdiek oso harreman estua dutela Estatuarekin: esku hartzen dute Estatuarenerakunde garrantzitsu guztietan edo ia guztietan (bai estatu-erakundeak hauteskundeetan aukeraturiko hautagaiek zuzenean osatzen dituztelako, bai zuzenean ez baina ordezkaritza erakundeen erabakien arabera egituratzen direlako), Estatuak finantzatzen dituzte askotan eta, azkenik, Estatuaren jarduna kontrolatzen dute hein handi batean. Egoera honen ondorioz, autonomia handiagoz dihardute alderdiek beren militante eta botu emaileen aurrean (murriztu egin dira horien kopuruak afiliazio maila gero eta apalagoa eta abstentzioa direla-eta) eta beren interesak defendatzen dituzte askotan, gizartearen interesen aurrean (Alcántara).\nAlderdiek estatu aparatua guztiz beretu dutela kontuan hartu dugun honetan, komenigarria da orain bideraturiko gobernu politikei eta gobernuaren eta haren sostenguan diharduten alderdien arteko harremanei arreta berezia egitea.\nGobernuen jardunari dagokionez, bereziki azpimarra dezagun alderdi politikoek ideologia galdu dutela neurri handi batean eta ideologia galtze horrek zuzeneko eragina izan du bideratu diren gobernu programetan; hala, alderdiak gobernua osatzeko moduan daudenean, zaila da gaurko egunean batzuen eta besteen programen artean alde nabarmenekin topo egitea. Arduradun politikoek gisa honetako arrazoiak azaltzen dituzte homogeneizazio prozesu horri buruz mintzo direnean: globalizazio ekonomikoaren eragina, beste lurralde batzuetan antzeko politikak bideratu ondoko emaitzak, edo nazioartean harturiko konpromisoei eutsi beharra.\nGobernuaren eta eusten dioten alderdien arteko harremanei dagokienez, bi puntu hartu behar dira bereziki kontuan: ? Politikariez hornitzen ditu alderdiak Estatuko instituzioak.\n? Gizartearen eskari orokorrak nahiz zehatzagoak, baita neurri batean kontrakarrean datozkeenak ere, atzemateaz arduratzen da alderdia, eta gobernu taldeak hartu beharreko neurrien «zerrenda» bat, jarduera politikorako programa bat, zehazten du.\nEgiteko honen ondoan, beste hirugarren eta ez horregatik garrantzi gutxiagoko bati ekiten diote alderdi politikoek, une oro saiatuko baitira gobernuaren jarduna azaltzen, zilegitzen eta sostengatzen, aurreko hauteskundeetan lorturiko arrakasta hurrengoetan ere berritzeko.\nOposizioan dagoen alderdiaren kasuan, gobernua kontrolatuz eta, azken batean, sistema politikoa zilegituz, esku hartuko du lurraldeko bizitza politiko-parlamentarioan (oposizio leiala), edo errejimenaren aurka jardungo du, irauli nahian (oposizio ez leiala).


ETB2ko Gabon gaueko bereziak, audientzia- buru\nAzken eguneratzea: 2015/12/28 12:35 (UTC+1)\nETB1ek bere aldetik, pasadan urteko datuak hobetu ditu 'Donostia Kantuan' eta 'Herri Txiki Kantari' saio berezien emanaldiarekin.\nBilbo, Donostia, Iruñea, Gasteiz eta Mauleko alkateak: 'Bagare'\nEuskal futbolariak eta Jose Irazoki musikaria: 'Ikusi mendizaleak'\nETBko aurkezleak: 'Negua joan da ta'\n'Eskamak Kentzen' telesaileko aktoreak: 'Beti eskamak kentzen'\n'Eperra' kanta abestu digu Niko Etxartek Baigorriko elizatik\nEAJ, EH Bildu, PP eta UPyDko legebiltzarkideak: 'Kolore, kolore'\n'Tú al Norte y Yo al Sur' saioko taldea: 'Nor-nori-nork'\nMungiako abesbatza: 'Olentzero' eta 'Hator, hator'\nSan Juango batelerak: 'Euritan dantzan'\nDurangoko AzokaK 50 urte: 'Euskal Herrian euskaraz'\nOtxandio, Aulesti eta Mañariko herritarrak: 'Furra, furra'\nDavid de Jorge eta Ramon Roteta sukaldariak: 'Txantxibiri'\nETB2ko saio bereziak audientzia buru izan ziren Gabon gauean. Umorea hizpide, 'Vaya Semanita'ren Turrón y cuenta nueva atal bereziak %16,1eko audientzia zatia lortu zuen eta 124.000 ikus-entzuleko audientzia metatua izan zuen Euskadin eta eragin eremuan. Ondoren, 'Hoy reviento y mañan como limpio' saioak %15,5eko zatia eta 141.000 ikus-entzule bereganatu zituen.\nETB1eko saioek bere aldetik, pasadan urtean lortutako datuak hobetu dituzte. Euskal gizarte, politika eta kiroletako pertsonaia ezagunak bildu zituen 'Herri Txiki Kantari' saioak %8,6ko audientzia kuota izan zuen, euskaldunen arteko %16,6ko zatia bereganatuz. Audientzia metatuari dagokionez, 102.000 ikus-entzulek bat egin zuten saioarekin emanaldian zehar. 'Donostia Kantuan' ikuskizunak bere aldetik, %6,4ko audientzia zatia (%13,9koa euskaldunen artean) eta 117.000 ikus-entzuleko audientzia metatua lortu zituen Euskadin eta eragin eremuan.\nCatalunya- Euskadi partida\nBestalde, Euskadi eta Kataluniako selekzioek larunbat gauean jokatu zuten futbol partidak ere audientzia arrakasta handia izan zuen, %11,5eko audientzia zatia lortuz (%13 publiko euskaldunaren artean). 416.000 ikus-entzulek bat egin zuten uneren batean zuzeneko emanaldiarekin ETB1en.


Dirudi Tourreko txirrindularien aurkezpen orria. Taldeak, markak, txirrindulari bakoitza modelo. Neur litekeen ororen berri dakar txukun-txukun: garaiera, pisua, gantz ehuneko zenbatekoa, bihotzaren pareten zabalera, odolaren zirkulazioaren emaria, biriken oxigenoaren bolumena litrotan, bere kontsumoa esfortzu kontrolatuan eta abar. Eta har daitezke baten eta bestearen ezaugarriak eta alderatu. Nor den egokiago ordekan eta nor malkarretan. Nork zenbat potentzia garatu lezakeen han eta hemen. Aldez aurretik, egin beharreko ibilbidea garaiz ezagutua denez, prestakuntza ere planifikatu liteke propio, kontutan hartuta egun eguraldiaren berri ere aski zehatza izaten dela, eta gutxi gora behera euriak, hotzak, eta tropel saldoetan helmugaratzeak lehen asteko kontuak direla, hegoalderantz egiteaz bat atzean uzten direnak. Bigarren astetik goiti, beroak eta txikizioak bortuetan, tropela otoitzik gabeko errosario bilakatuz. Otoitzetan, kotxeetakoak. Bukaerako erlojua kontra, potentzia handikoen akelarrea ordurako kulataren junta erre ez dutenen froga. Laborategiak estrategia-gune, bertan erabakiko dira bakoitzaren zereginak zehatz, fisiologoaren ordenagailuaren emaitzen interpretazioa oinarri. Etaparen bat aukeratu halakoentzat, mendiko saria beste honentzat, talde sailkapena, eta bildutako informazioak ahalbidetuko balu, honekin Pariseko podiumaren bila goaz. Ez dira etxetik abiatu baina jada helburuak zehaztu ditzakete eta ikuskatu emaitzak.\nHonetaraino, garbi. Baina zer gertatzen da nekearekin? Zerk betetzen du txirrindularia laborategiko emaitzek oraindik indarrak ezin izan zaizkiola ahitu erakusten dutenean? Zer agindu, ezinak jota dagoenean? Kotxetan argi da, depositua ez bada hustu, kapota ireki eta zirkuitu elektrikoa, elektronikoa, mekanikoa aztertzen hasi. Han edo hemen, nonbaiten aurkituko diogu pana, matxura. Ondoren antolatzearena besterik da, baina porrotaren arrazoia ezagutzearena dakien batentzat posible da. Jakina, kotxeak ez du sentitzen. Ez du pentsatzen. Ibiltzen da baina ez du bizitzen ibilitakoa. Pot egin duen txirrindulariak, non du kapota? Eta bateria? Jakin liteke bere gogoaren nolakoa, zenbatekoa? Prestagarria al da gizakiaren gogoa? Sendagileak birusa eta psikosomatiko gaitzak nola, prestatzaileek psikologia dute ezagutza ezaren esplikazioa, zakarrontzia. Nola neur diezaiokete kirolariari bere adimena? Nola prestatu kirolariaren adimena, bere burua garatu dadin bihotza, giharrak, hezurrak, odol zirkulazioa, oxigenoaren garraiatze bikainaz batera? Parte hartu izan dudan kirol ikastaldi berezi guztietan alboratzen diren galderak ditugu horiek, eta onartu izan direnean, propio espezialistaren bati lekua egin izan zaiolako, eta irabazle sena eta galtzaile izana topikotatik harago fundamentuzko ezer gutxi entzun izan dugu. Genetan dakargula dirudi. Non daukagun kokatuta eta nola funtzionatzen duen bageneki, dagoeneko EPOaren antzekoak goxokiak baino ugariagoak ekoiztu, eta marketingaren beharrik gabe komertzializatuak izango lirateke.


About: Greziako Legebiltzarra\nGreziako Legebiltzarra (grezieraz Βουλή των Ελλήνων edo Vouli ton Ellinon, literalki "Heleniarren Kontseilua") Greziako legebiltzarra da. Atenas hiriburuko Syntagma plazan kokatzen da. 1967-1974 artean luzatu zen Kolonelen Diktadura ondoren, 1974ko abenduaren 8an gaur egungo legebiltzarra eratu zen, halere diktadura horren aurretik ere aurregoko greziar legebiltzarrak ere bazeuden.\nGreziako Legebiltzarra (grezieraz Βουλή των Ελλήνων edo Vouli ton Ellinon, literalki "Heleniarren Kontseilua") Greziako legebiltzarra da. Atenas hiriburuko Syntagma plazan kokatzen da. 1967-1974 artean luzatu zen Kolonelen Diktadura ondoren, 1974ko abenduaren 8an gaur egungo legebiltzarra eratu zen, halere diktadura horren aurretik ere aurregoko greziar legebiltzarrak ere bazeuden. (eu)\nPASOK, Demokrazia Berria, Alderdi Komunista, Herri Kontzentrazio Ortodoxoa, Ezker Erradikalaren Koalizioa eta kide independienteak\nHellenic Parliament-MPs swearing in.png\nLogo of the Hellenic Parliament.png\nSyntagma plaza,Vasilissis Sofias etorbidea, 2Atenas, 100 21Heleniar Errepublika\nGreziako Legebiltzarra (eu)\nis prop-eu:eserlekuakErakundeetan of


Ager Vasconum literatur lehiaketaren sari banaketa ospatu zen Tafallan | La voz de la Merindad\nAger Vasconum literatur lehiaketaren sari banaketa ospatu zen Tafallan\nJoan den ostiralean Ager Vasconum IV 2.0 Literatura Lehiaketaren sariak banatu ziren Tafallako Kulturgunean ospatutako ekitaldian. Bertan Marta Gomez Lerga, Udaleko Euskara Batzordeko lehendakaria eta Ana Flamarique, Euskara teknikaria aritu ziren zeremonia-maisu bezala. Eskualdetako ordezkariek, baita Txalaparta Argitaletxekoek sariak banatu zituzten. Gainera, sari banaketa artean Tafalla eta Larragako Rotten XIII taldea egon zen giroa alaitzen.\nJesus Arrizubieta alkateak lehiaketa antolatzen duten Udalek euskararekiko hartutako konpromisoa azpimarratu zuen, baita gazteek gure eskualdetan euskaraz idaztearen ohitura hartzearen ahalegina saritzearen beharra. Modu berean, Ana Flamariquek Errigora eta Agerraldiaren sustapen lana azpimarratu zuen baita ere.\nDatuei dagokionez, 106 lan aurkeztu ziren, haietako 44 narrazioen modalitatean eta 59 poesian. 31 Lizarraldeko merinaldetik, 59 Erriberriko merinaldetik eta 13 Zangozaldetik.\nGaiak oso anitzak izan dira: arrazakeria: Arrazakeria, maitasuna, bullynga, desio duten bidaia, irakasleekin duten harremana, familian izandako heriotzek sortzen duten hutsunea, beldurra…\nLaugarren edizio honetan hauek izan dira epaimahaikideak: Castillo Suarez García (Sakana), Angel Erro Jimenez (Iruñea), Jara Berrio Esquiroz (Tafalla) eta Amaia Aldanondo Percaz (Zangoza). Lauen ustez oso lan interesgarriak iritsi dira lehiaketara, zaila suertatu zaie erabakitzea zeinen alde egitea. Aitortu zutenez eremu honetan idazleen harrobia badago.\nNarrazioa. DBH 1 eta 2: “Hilda aurkitu zituzten bi ahizparen istorioa”, Anne Urdin (Garinoain)\nNarrazioa. DBH 3 eta 4: “1936”, June Iriarte (Lizarra)\nNarrazioa. 17-20 urte: “Julia”, Onintze Arrastia Mauleon (Arellano)\nNarrazioan. 21-30 urte: “Submariner”, Mikel Abete Perez (Tafalla)\nPoesia. DBH 1 eta 2: “Bizitzaren zuhaitza”, Oihan Hualde Guillen (Puiu)\nPoesia. DBH 3 eta 4: “Distantzia”, Leire Gardoki Zubeltzu (Lizarra)\nPoesia, 17-20 urte: “Ahazturaren zaindari”, Naroa Villar San Martin (Tafalla)\nPoesia, 21-30 urte: “Minari”, Amaia Jaso Ramirez (Tafalla)\nAIPAMENA – LIZARRAKO MERINDADEA: “Amonari komeriak”, Eider Caballero Sanchez (Gorozin)\nAIPAMENA – erriberriko MERINDADEA: “Krisantemo gorriak”, Izadi Segura (Tafalla)\nAIPAMENA – zangozako MERINDADEA: “Hau izango al da nahi dudana?””, Udara Pascual Semitiel (Zangoza)


21 mai Antzerkia\n22 mai Kirola\n26 mai Antzerkia\nPentsatzen ari zarete zuen seme-alabek beren ingeles, frantses edo aleman-maila indartzea uda honetan? Egonaldiak atzerrian, familietan edo egoitzetan.\nEta etxetik gertuago, udalekua Tarazonan %100 ingelesez.\nDagoeneko aukeratuta dauzkagu irabazi duten marrazkiak, izan ere, 500 baino gehiago jaso ditugu! Eskerrak emateko oparitxo bana bidali diegu parte-hartzaile guztiei.